Rancangan Gurauan Iraq Guna Tema Daish Kena Kecam!

Bergurau itu lumrah dalam kehidupan manusiawi. Gurauan bisa membuatkan sesiapa menjadi ceria tanpa mengira lapisan masyarakat. Tetapi ada ketikanya, gurauan boleh saja bikin orang naik angin seperti yang dibuat oleh rancangan televisyen bercorak gurauan Iraq, Tanneb Rislan

Menerusi rancangan ini, selebriti-selebriti jemputan akan ‘dicu.li.k’ oleh ahli-ahli Daish palsu dan diberitahu mereka akan dibu.n.uh. Tatkala mereka akan dihukum, pasukan ‘ten.te.ra’ datang menyelamatkan mereka dan mendedahkan semua ini merupakan satu gurauan. Begitupun, rancangan ini mencetuskan kemarahan umat Islam di Iraq kerana disiarkan pada bulan Ramadan dan dianggap bahan promosi percuma oleh kumpulan-kumpulan ra.di.kal termasuk Daish.

Dalam setiap episod, tetamu dijemput menghadiri sebuah program kebajikan membabitkan keluarga mangsa yang terlepas daripada cengkaman Daish. Apabila mereka berada dalam rumah, pelakon-pelakon yang menyamar sebagai ‘pengg.an.as’ muncul dan menahan mereka. Tetamu kemudiannya diikat, ditutup mata mereka dan dipakaikan ves bahan le.tu.pan palsu.

Tetamu kemudiannya dibawa ke satu kawasan lapang dalam keadaan mereka merayu agar diberi belas kasihan dan dibebaskan oleh kumpulan tersebut. Tatkala itu, pasukan keselamatan muncul dan ‘menyelamatkan’ tetamu. Pada akhir rancangan, seorang pengacara akan membuka penutup mata tetamu dan menunjukkan kepada mereka bahawa ini merupakan satu gurauan.

Rancangan ini diterbitkan oleh kumpulan separa ten.te.ra terkenal di Iraq, Hashed al-Shaabi. Kumpulan ini merupakan kumpulan separa ten.te.ra yang bertanggungjawab menghalau kumpulan Daish dari banyak bandar di Iraq pada pertengahan 2017. Malah, menerusi rancangan Tanneb Rislan, mereka tampil sebagai pasukan penyelamat tetamu rancangan tersebut.

Antara selebriti terkenal yang tampil dalam rancangan tersebut ialah bek kanan pasukan kebangsaan Iraq, Alaa Mhawi. Mhawi yang ditahan merayu agar diberi belas kasihan dan menjerit bahawa beliau juga warga Iraq seperti mereka. Pengacara kemudiannya memberitahu tatkala beliau mewakili mereka di atas padang, pasukan keselamatan termasuk Hashed mengangkat Iraq dengan berjuang menentang pengg.an.as Daish.

Rancangan bercorak sebegini sentiasa dipilih menjadi program arus perdana saluran-saluran satelit Arab pada bulan Ramadan. Bagi warga Mosul, Bilal al-Mosuli, dia menyifatkan rancangan tersebut sebagai ejekan kepada hiburan. Manakala Ahmed Abderradi pula menulis di Facebook dengan menyindir rancangan tersebut akan mengangkat perihal Saddam Hussein atau mangsa Kem Speicher pada 2014.

Begitupun, ramai juga yang menyokong Tanneb Rislan kerana mengetengahkan tema anti-Daish. Tetapi menurut Noor Ghazi, seorang warga Iraq yang menetap di Amerika Syarikat, masih ada cara untuk menyokong pasukan keselamatan tanpa perlu menggunakan rancangan sebegini. Bagi penulis rancangan Dargham Abu Rghif, rancangan sebegini dilihat sebagai satu peringatan tentang an.ca.man Daish dan potensi ba.ha.ya yang dibawa mereka sekiranya mereka kembali.

Bagi penulis, rancangan sebegini perlu dihentikan tidak kira sama ada di Malaysia mahupun di luar negara. Walaupun dibuat dengan niat bergurau, tidak ramai sedar ia sebenarnya disenaraikan sebagai antara perbuatan yang mengundang kecaman keras Rasulullah s.a.w.

Dalam satu hadis, baginda bersabda, “Celakalah bagi orang yang berdusta untuk berbicara untuk membuat satu kaum ketawa, celaka baginya, celaka baginya, celaka baginya.” (Riwayat Abu Daud) Dalam satu hadis lain, seorang sahabat menyembunyikan sebilah pe.da.ng milik seorang sahabat lain semasa dia sedang bersolat di masjid kerana mahu bergurau. Apabila perkara itu diketahui Nabi s.a.w, baginda meminta sahabat berkenaan memulangkan pe.da.ng tersebut kepada pemiliknya sambil bersabda, “Tidak dibenarkan seseorang menakutkan seorang Muslim.” (Riwayat Abu Daud)

RUJUKAN:

Shukri Yusoff, A. (2016). Batasan bergurau dalam Islam. Berita Harian.

Tanno, S. (2021). Smile – you’re on Ji.ha.di Camera! Outcry in Iraq over prank TV show that has fake ‘CENSORED’ fig.hte.rs ‘ki.dn.ap’ celebs, strap ‘CENSORED vests’ to them and tell them they’ll be ex.ec.uted. Daily Mail.


7 Mei 1991 – Hiroshima Sungai Buloh

Letupan kuat memecah kesunyian petang hari Isnin itu. Kemudian disusuli beberapa letupan lagi berpunca dari kawasan perindustrian itu. Sebuah kilang bunga api di Sungai Buloh telah meletup!

Lebih 200 kediaman sekitar kawasan itu mengalami kerosakkan berpunca dari letupan itu. 26 nyawa terkorban dan 83 cedera akibat dari kejadian itu.

8 jentera bomba digerakkan ke tempat kejadian dan 14 ambulans digunakan untuk menghantar mangsa yang cedera ke hospital.

Operasi pemadaman kebakaran perlahan kerana masih ada simpanan mercun dan bunga api yang belum meletup dan tersimpan di kawasan kilang itu.

Operasi menjadi lebih perlahan pada hari ketiga, hujan lebat pada hari itu menyebabkan reaksi kimia daripada bahan pembuatan bunga api yang masih berada dalam tempat simpanan tercetus. Lebih kurang 50 anggota mengalami sesak nafas, bengkak, dan kegatalan pada kulit dan hidung akibat terdedah kepada udara yang telah tercemar dikawasan itu. Anggota bomba terlibat pada masa ini tidak dilengkapi dengan peralatan pernafasan.

Punca kemalangan berdasarkan laporan akhbar dan siasatan kemalangan.

1. Letupan berpunca dari bahan kimia tertumpah, menyebabkan percikan api dan merebak ke kawasan dapur kantin yang berada dekat dengan kawasan kimia itu tumpah. (Veena Babulai, 2017)

2. Sesi uji kaji produk baru berdekatan dengan kawasan simpanan bunga api dan mercun. Seorang pekerja dikatakan telah menguji kualiti bunga api yang dihasilkan didalam kawasan simpanan bunga api yang telah siap.

Kesan daripada kejadian ini ialah;

1. Akta 514, Akta kesihatan dan keselamatan pekerjaan digubal. Digazetkan pada 25 Feb 1994, akta yang mempunyai 15 bahagian, 67 seksyen dan 3 jadual.

Berbeza dengan Akta Kilang dan Jentera 1967(sebelum insiden bright sparkler), akta OSHA lebih kepada menjaga keselamatan, kesihatan dan kebajikan pekerja. Akta kilang dan jentera lebih kepada jentera dalam kawasan tempat kerja sektor industri. Akta OSHA adalah tertakluk kepada semua tempat kerja.

KECUALI ;

• Dibawah ordinan perkapalan saudagar (Kapal yang tidak berlabuh)
• Ketenteraan. (Seluruh kawasan kem ketenteraan)
*Dua kawasan ini tertakluk kepada akta berlainan dan tentera adalah dibawah pengurusan tentera.

Akta ini mempunyai 3 prinsip utama yang dijadikan asas penggubalan iaitu :

i. Peraturan Kendiri (Self regulation)
Majikan mesti mempunyai sistem yang baik dalam pengurusan, polisi keselamatan, prosedur dalam pengurusan keselamatan contohnya.
ii. Perundingan (Consultation)
Majikan dan pekerja mempunyai pintu rundingan untuk setiap hal ditempat kerja.
iii. Kerjasama antara pekerja (Cooperation among employees)
Kerjasama majikan untuk menyediakan tempat kerja yang selamat, kerjasama pekerja untuk menjadikan tempat kerja itu selamat.

2.Unit Hazmat telah ditubuhkan pada 29 Oktober, 1992 dengan persetujuan Jemaah Menteri ekoran tragedi letupan kilang bunga api Bright Sparklers di Sungai Buloh, Selangor pada tahun 1991. Seramai 2,000 orang pegawai telah diberi latihan khusus berhubung ‘Hazmat Incident Command System’. Pulau Pinang merupakan Pusat Kecemerlangan Unit Hazmat di Jabatan Bomba dan Penyelamat.

Jenis Pakaian Hazmat Team:

A)Tahap A melibatkan sebarang tumpahan kimia berbahaya.

B ) Tahap B berperanan membersihkan (nyah cemar) anggota bertugas daripada sebarang pencemaran berbahaya.

C) Tahap C dikenali sebagai ‘Suit Tyvek’. Jika kes melibatkan bahan radioaktif dan radiasi.

D) Tahap D dikenali sebagai ‘Bunker Gear’. Setiap anggota bomba wajib memakai pakaian ini semasa tugasan memadam kebakaran.

E) Tahap E Chemical Biological Radiological Nuclear Exposure (CBRNe). Dipakai ketika menangani ancaman kimia, biologi dan radiologi, nuklear dan letupan dalam peperangan.

3. Pengharaman aktiviti industri mercun dan bunga api. Aktiviti pemprosesan bunga api dan mercun diharamkan secara total selepas kejadian ini. Pengunaan untuk bunga api masih dibenar tetapi secara terkawal.

Pada tahun 2006, pemilik syarikat Bright Sparkler Sdn Bhd telah membayar ganti rugi kepada mangsa dan keluarga mangsa yang terlibat dengan insiden ini. Syarikat ini juga didakwa diatas kesalahan melanggar peraturan dibawah akta Kilang dan Jentera 1967

Rujukan:

Che Anuar, Termizi (2015) Letupan kilang mercun di Sungai Buloh: Pengalaman Jaafar sebagai bomba. Utusan.

Veena Babulal (2017) Bright Sparklers Disaster: Lawyer seeking 18 plaintiffs to award damage. New Straits Times.

The Star (2016) Case closes after 15 years.

Fairuz Jumain & Hafiz Ismail(2015) Bomba, wira tak didendang. Sinar Harian.

Tragedi Letupan Kilang Mercun Bright Sparklers (1991). Youtube. https://www.youtube.com/watch?v=hYx-1m4bzFI&feature=youtu.be


Macam Mana Eco Shop Buat Untung

Hari demi hari, harga barang semakin meningkat biarpun GST telah pun pupus. Kenaikan harga barang ini telah menyebabkan ramai daripada kita teragak-agak untuk berbelanja. Akhirnya, masalah itu telah diselesaikan oleh Eco Shop yang menawarkan kesemua barang pada harga RM2.40. Bagi marhaen seperti kita, itu adalah nikmat yang tidak terhingga kerana kita boleh berbelanja sakan tanpa perlu risau dengan harga.

Namun pernah tak anda terfikir macam mana Eco Shop buat untung? Sebagai peniaga, menjual barangan pada harga terlalu rendah seseolah sedang meletakkan parang di leher. Hal ini kerana terdapat beberapa peniaga yang cuba bermain harga dengan meletakkan RM3.00 untuk chicken chop dan RM1 untuk setiap lauk makan tengah hari. Pada mulanya, ramai pelanggan yang berkunjung tapi lingkup juga sebab tidak balik modal.

Apa yang peliknya Eco Shop sudah bertahun-tahun menjual barangan dengan harga sangat rendah tetapi masih lagi mampu bertahan. Jadi macam mana Eco Shop buat untung atau mereka memang gemar lakukan amal jariah?

Kalau anda perasan sebenarnya tidak semua barangan di Eco Shop dijual dengan harga sangat murah. Macam mana tu? Cuba anda bandingkan harga beberapa barang di Eco Shop dengan Speedmart. Anda akan dapat melihat terkadang harga sesetengah barang di Speedmart lebih murah berbanding Eco Shop.

Senang cerita, Eco Shop tawarkan banyak barang  dengan harga yang rendah sambil letakkan harga sama pada barang lebih murah untuk menyerap segala kos. Sebagai pelanggan, anda tidak akan menyedari hakikat ini kerana sudah dikaburi dengan propaganda bahawa barangan di Eco Shop terlajak murah.

Kebanyakan barang berjenama di Eco Shop dijual dengan bungkusan yang lebih kecil agar bersesuaian dengan harga. Sebagai contoh, syampu berjenama Sunsilk biasanya berharga RM8 hingga RM12 untuk bungkusan 300 ml.

Di Eco Shop pula, mereka hanya menawarkan Sunsilk dengan kapasiti 70 ml sahaja. Bagi sesetengah orang, harga RM2.40 untuk syampu berjenama Sunsilk memang sangat murah. Maka pelanggan akan tetap beli tanpa mereka menyedari bahawa harga yang murah itu telah dikaburkan dengan bungkusan lebih.

Mungkin ada yang kata, elok je Eco Shop jual barang dengan kuantiti dan saiz yang lebih besar. Tapi anda perlu sedar, Eco Shop juga ada membangunkan jenama sendiri dan anda boleh lihat kesemuanya di rak-rak yang menawarkan makanan dan sabun. Kenapa Eco Shop sibuk nak bangunkan jenama sendiri?

Jawapannya mudah sahaja iaitu untuk menyerap segala kos. Bermakna, mereka hanya perlu mengambil barang daripada kilang secara pukal dan bungkus semula menggunakan jenama sendiri. Kalau anda perasan, teknik ini juga diguna pakai oleh pasar raya besar seperti Lotus dan Econsave.

Sebelum nak jual apa-apa sekalipun, kita perlu kenal pelanggan kita terlebih dahulu. Inilah yang dilakukan oleh Eco Shop apabila hanya membuka cawangan di kawasan berpendapatan rendah dan sederhana. Hal ini dapat dilihat melalui pembukaan Eco Shop di Pasir Gudang. Eco Shop tersebut telah dibuka berhadapan dengan flat kos rendah.

Mereka tahu orang yang berpendapatan rendah dan sederhana sangat sensitif dengan harga barang. Jadi jika Eco Shop dibuka di kawasan tersebut, dalam masa yang singkat terus mendapat perhatian daripada pelanggan. Mungkin inilah sebab mengapa sehingga ke hari ini, Eco Shop tidak pernah membuka cawangan mereka di Bukit Jelutong dan Seksyen 13.


Menyelami Kehidupan Para Gladiator Di Tamadun Rom

Mengikut mitos gladiator yang kita selalu lihat dalam filem seperti Gladiator (2000), gladiator terdiri daripada golongan banduan yang dipaksa bertarung sehingga m.ati. Pertarungan mereka merupakan hiburan bagi orang ramai terutama golongan hartawan dan berkuasa Rom. Tetapi benarkah hasil pertarungan ini berakhir dengan kema.ti.an atau itu hanya mitos belaka?

Bagi pengasas kumpulan penyelidikan dan lakonan semula gladiator ACTA, Brice Lopez, beliau percaya ia merupakan satu mitos semata-mata. Ini berdasarkan penyelidikannya berkenaan gladiator pada era Rom selama 27 tahun. Sebaik melihat dan merasai pengalaman memakai replika pelbagai peralatan gladiator yang dipaparkan dalam buku dan filem, Lopez merasakan mana-mana gladiator yang turun berlawan mahu membu.n.uh lawan mereka.

Ini kerana kelengkapan perisai mereka seperti pelindung lengan dan kaki serta topi perisai, sama seperti kelengkapan ten.te.ra Rom. Selain itu, pe.da.ng yang digunakan hanya berukuran satu kaki sahaja. Ini menunjukkan semasa mereka bertarung, kedua-duanya memberi komitmen untuk persembahan terbaik kepada para penonton dan bukan saling berbu.nu.han seperti dimomokkan dalam banyak filem dan siri televisyen bertemakan Rom.

Tambah Lopez lagi, hanya segelintir sahaja yang mempunyai latar belakang sebagai penje.na.yah atau tawanan pe.ra.ng bila ia diperkenalkan seawal 300 SM. Sebaliknya, majoriti gladiator merupakan pahlawan profesional sama seperti pengamal seni mempertahankan diri profesional hari ini. Malah, ada ahli keluarga yang menunggu mereka di luar gelanggang sebelum mereka turun berlawan.

Sesiapa yang bergelar gladiator tahu mereka boleh menjadi kaya dan satu persembahan memukau cukup untuk mengangkat mereka sebagai wira rakyat. Bagi para banduan, jika mereka menunjukkan prestasi memuaskan di gelanggang, ia boleh menjadi tiket kebebasan mereka.

Kebanyakan gladiator menghabiskan masa sama ada berlatih atau terlibat dalam pertandingan pameran. Dan paling penting, daripada 10 orang gladiator yang turun bertarung, sembilan akan terus hidup dan bertarung pada hari berikutnya.

Bagi para pengkaji arkeologi Rom, cara terbaik memu.sn.ahkan mitos gladiator ialah melihat tapak-tapak arkeologi di negara-negara yang pernah menjadi jajahan takluk empayar berkenaan. Salah satu tempat yang mengandungi bukti terbaik golongan gladiator ialah di Pompeii, selatan Naples, Itali. Semasa era Rom, ia dikenali sebagai kota yang maju sebelum tertanam selama ribuan tahun akibat letusan gunung berapi Vesuvius pada 79 Masihi.

Selepas diekskavasi oleh pengkaji-pengkaji arkeologi, terdapat banyak tinggalan menarik yang berkait dengan budaya gladiator. Terdapat sebuah amfiteater yang boleh memuatkan 22,000 orang penonton dengan satu bahagian berlatarbelakangkan Vesuvius.

Dan di pinggir Pompeii, terdapat sebuah kawasan yang dipercayai merupakan tapak sebuah sekolah gladiator lama. Ini berdasarkan penemuan banyak perisai gladiator oleh pasukan arkeologi pada tahun 1766. Ramai pengkaji percaya ramai penonton akan menonton mereka walaupun semasa menjalani sesi latihan. Bagi Katherine Welch dari Universiti New York, beliau melihat perihal mereka boleh diibaratkan seperti bintang terkenal moden.

Kenyataan ini disokong dengan penemuan grafiti-grafiti sekitar Pompeii yang dilihat sebagai tanda sanjungan dan pujaan gladiator pilihan mereka. Misalnya, satu grafiti menggambarkan seorang gladiator baru bernama Celadus the Thracian sebagai pahlawan yang digilai wanita selepas menang tiga perlawanan pertamanya.

Dan terbaru pada 2019, pengkaji arkeologi menemui fresko dua orang gladiator di sebuah lorong sempit di utara Pompeii. Salah seorang gladiator digambarkan mengalami kecederaan teruk berbanding lawannya lalu memilih mengangkat jari telunjuknya. Isyarat ini seperti dipaparkan dalam banyak gambaran gladiator merupakan isyarat bendera putih seperti mana seorang lawan menepuk lantai atas sebab sama.

Seperti perlawanan sukan moden seperti bola sepak dan ragbi hari ini, perlawanan gladiator turut mempunyai ritual pra-perlawanannya yang tersendiri. Penonton dihiburkan dengan lagu-lagu yang dimainkan para pemuzik apabila mereka mengambil tempat duduk. Gladiator akan membawa topi perisai dalam perarakan pra-perlawanan di mana ia diketuai oleh editor atau penaja perlawanan.

Menariknya, perlawanan gladiator turut diadili oleh pengadil yang bertanggungjawab menguatkuasakan peraturan bersifat kesukanan kepada kedua-dua pihak. Ini dibuktikan menerusi penemuan sebuah tembikar kecil di Belanda. Pada tembikar berkenaan, terdapat gambaran si pengadil mengangkat tongkatnya untuk menghentikan perlawanan bagi membolehkan seorang gladiator menggantikan pe.da.ngnya yang rosak semasa perlawanan.

Bagi ahli arkeologi Alain Genot dari muzium antikuiti Arles, ini jelas menunjukkan perlawanan gladiator merupakan satu sukan berstruktur dan mempunyai peraturannya yang tersendiri. Jika ada sekalipun perlawanan sampai ma.ti, ia dianggap luar biasa dan langsung tidak disebut dalam rekod-rekod Rom.

Seperti ahli sukan moden hari ini, statistik gladiator diketahui menerusi coretan pada dinding-dinding atau ukiran pada batu nisan mereka. Statistik ini termasuklah rekod kemenangan, kekalahan dan seri mereka di gelanggang. Contohnya, satu grafiti menunjukkan Valerius yang menang 25 perlawanan menentang Viriotas, gladiator berbekalkan pengalaman sebanyak 150 perlawanan.

Gladiator bukan sekadar hiburan kepada rakyat Rom. Malah, dalam banyak teks Rom, ia dilihat sebagai gambaran terbaik kejantanan dan moral orang Rom. Di sebalik status mereka, mereka masih dianggap golongan bawahan sama seperti bapa/ibu ayam, pelacur dan pelakon.

Dalam undang-undang Rom sendiri, gladiator bukan dikelaskan sebagai individu tetapi harta oleh penaja mereka. Atas sebab itu, nyawa seseorang gladiator di gelanggang berada di tangan penaja lebih-lebih lagi bila berdepan situasi telur di hujung tanduk. Ada juga kes di mana orang Rom sanggup menyerahkan kebebasan atau kerakyatan mereka semata-mata ingin bergelar gladiator.

Kebiasaannya, orang yang melakukan perkara ini bertujuan untuk menyelesaikan hutang atau lari dari kepompong kemiskinan. Bagi golongan penje.na.yah pula, hukuman gladiator dilihat jauh lebih baik daripada hukuman konvensional. Ini kerana jika mereka bertarung dengan baik dan konsisten, peluang dibebaskan oleh penaja mereka amat tinggi.

Sementara bergelar gladiator, mereka boleh memanfaatkan peluang menjana pendapatan lumayan. Ada juga sesetengah gladiator yang turut mengambil upah sebagai pengawal penaja mereka. Bagi sejarawan Perancis Meryl Ducros, mereka akan berkhidmat sebagai gladiator untuk tempoh tertentu sebelum dibenarkan kembali menjalani kehidupan normal.

Pandangan Ducros turut menyokong bukti-bukti arkeologi Rom yang menggambarkan mereka amat mementingkan keluarga. Pada satu monumen yang diekskavasi di Perancis, satu inskripsi berbunyi, “Pompeius the retiarius, pemenang kejohanan sebanyak sembilan kali, dilahirkan di Vienna, usia 25 tahun. Isterinya bertahan dengan kejayaan suaminya dengan membelanjakan wang yang dimilikinya.”

Ada juga memorial gladiator yang memaparkan rekod mereka di gelanggang dan gambaran peralatan dan sen.ja.ta yang digunakan. Menurut Kathleen Coleman dari Universiti Harvard, ia merupakan tanda mereka berbangga sebagai gladiator sebagai satu pekerjaan dan memusnahkan mitos gladiator terdiri daripada golongan penje.na.yah.

Bagi orang Rom, pelbagai sumber digunakan bagi memastikan persembahan di gelanggang seperti Colisseum sentiasa menggamit kehadiran penonton. Ekskavasi di situ misalnya mendedahkan penggunaan helah pintu perangkap, lif, win dan tanjakan yang diuruskan oleh ratusan juruteknik pentas dan pengendali haiwan. Misalnya, salah satu pintu perangkap akan membolehkan haiwan-haiwan buas dikeluarkan untuk tujuan pemburuan yang diatur atau venationes.

Kebiasaannya, venationes merupakan acara pemanas badan sebelum perlawanan gladiator bermula. Sistem sama turut digunakan dalam banyak amfiteater di seluruh empayar yang melambangkan kehebatan budaya Rom. Bagi setiap acara, ia diatur dengan rapi dengan tujuan memastikan penonton tidak senang duduk dan terhibur dengan persembahan yang disediakan.

Untuk perlawanan gladiator, lawan bagi gladiator mestilah diatur secara seimbang. Misalnya, lawan bagi gladiator yang dilengkapi dengan jaring, trisula dan pisau kecil ialah gladiator lengkap memakai kelengkapan perisai seberat 45 paun. Dan usah terkejut melihat kelibat gladiator wanita di gelanggang kerana penampilan mereka turut direkodkan dalam teks-teks Rom.

Bagi gladiator berpengalaman, lawan mereka kebiasaannya ialah gladiator yang berstatus veteran. Ini membolehkan gladiator baru yang masih bertatih dalam dunia berkenaan berlawan dengan gladiator setaraf mereka. Bagi orang berpengalaman, ini dilihat dapat meningkatkan peluang mereka keluar dari gelanggang dengan selamat.

Menurut Jon Coulston dari Universiti St Andrews, ini berlaku kerana mereka sudah menjalani pelbagai bentuk latihan sekaligus menjadikan mereka lebih pantas dan lasak bila beraksi. Dan jangan mengada-ada nak sewa gladiator melainkan si penyewa mempunyai kemampuan kewangan yang mencukupi.

Tambah Welch, sekiranya gladiator yang disewa ma.ti semasa pertarungan, maka si penyewa perlu membayar ganti rugi penuh kepada pemilik gladiator. Gladiator amat berharga disebabkan jumlah perbelanjaan yang dikeluarkan untuk menampung kos latihan mereka.

Disebabkan kos penganjuran perlawanan yang tinggi di seluruh empayar, ia mula memberi kesan kepada kantung kewangan Rom. Menjelang abad kedua Masihi, sebagai cara mengekang perbelanjaan tinggi membabitkan gladiator, satu dekri dikeluarkan untuk pengetahuan seluruh empayar ketika itu. Dekri ini dipahat pada sebuah tablet gangsa yang kini dikenali sebagai Tabula Gladiatoria.

Menerusi dekri yang dibuat pada 177 Masihi, ia pada dasarnya menetapkan had wang yang boleh dibelanjakan penaja untuk perlawanan gladiator termasuk yuran gladiator. Seorang gladiator boleh dibayar sehingga 15,000 sesterces, lebih daripada gaji tahunan yang diterima ten.te.ra Rom. Suku daripada yuran itu akan dibayar terus kepada gladiator dan dibuat secara ansuran.

Kema.ti.an bila beraksi di gelanggang bukan perkara biasa tetapi sudah dijangka oleh setiap gladiator bila mereka turun ke gelanggang. Kebiasaannya, gladiator ma.ti akibat luka pertarungan atau jangkitan pada luka yang dirawat. Kebiasaannya, gladiator yang ma.ti ini mendapat penghormatan penonton dan diberi pampasan lumayan atas jasanya itu.

RUJUKAN:

Curry, Andrew. (2021). Two gladiators enter—only one leaves alive, right? Think again. National Geographic.


Kisah Samy Vellu Dan Khalid Yunos Turunkan Bendera Indonesia Di Kedutaan

Masa konflik antara Malaysia-Indonesia waku konfrantasi dulu, kita semua tahu yang Khalid Yunus dan Samy Vellu yang masing-masing berumur 20 dan 27 tahun siap panjat kedutaan turunkan bendera Indonesia, lalu menaikkan bendera Malaysia. Tapi ada kisah menarik.

Maka jadilah gambar ikonik seperti diatas, KY + Samy Vellu adalah geng yang menurunkan simbol pancasila dari anjung bangunan kedutaan dan ganti dengan bendera Malaysia. Kau tau diaorang buat apa lepas tu? Depa heret bendera tu naik skuter dari Jalan Ampang smp rumah Tunku kat Jalan Dato’ Onn.

Bila sampai rumah Tunku depa suruh Tunku keluar, mula mula Tunku tak nak, diaorang paksa usung dan suruh Tunku pijak bendera pancasila tu. Tapi Tunku being Tunku, dia tak nak pijak. Bila Tunku tak nak pijak, kau tau apa depa buat? Depa dukung Tunku letak terus atas bendera tu.

KY kata time tu Tunku sebut,”awatlah hampa buat aku macam ni” sambil air matanya bergenang keluar. Dia kata dia nampak air mata Tunku tergenang tetapi tak tahu sebabnya sama ada kerana terpaksa melakukan sesuatu yang bertentangan dengan jiwanya atau kerana terharu dengan dorang.

Lepas tu, memang kecohlah keluar paper semua Tunku pijak Pancasila. Soekarno apa lagi tunjuk mengamuk dan kutuk perbuatan Tunku yang konon dah pijak lambang negara Indonesia dan guna peluang ni dengan lancarkan gerakan Ganyang Malaysia.

Dan Indonesia menjual kisah ini konon kerana Pancasila kena pijak, maka ser3ngan dilakukan. Padahal, ia adalah peristiwa yang berlaku akibat orang Indonesia sendiri yang membakar kedutaan Malaysia di Medan dan Jakarta.


Indahnya Persaudaraan Dalam Islam

Marilah kita menghayati beberapa ayat al-Quran yang menerangkan & membawa maksud erti sebenar kedamaian yang dibawa di dalam Islam. Selamat membaca & mengamalkan di dalam kehidupan ini.

(يَا أَيُّهَا الَّذِينَ آمَنُوا ادْخُلُوا فِي السِّلْمِ كَافَّةً وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُبِينٌ)
[Surat Al-Baqarah 208]

Terjemahan:

“Hai orang-orang beriman, masuklah kamu ke dalam kedamaian secara menyeluruh & janganlah kamu ikuti langkah-langkah syaitan. Sesungguhnya, syaitan itu musuh yang nyata bagimu”.

• Imam Ibnu Katsir menjelaskan :

يَا أَيُّهَا الَّذِينَ آمَنُوا ادْخُلُوا :

1) Ayat ini dimulakan dengan ‘sighat amar’ (ayat perintah) yang memerintahkan orang beriman untuk mewujudkan kedamaian.

Secara langsung, kita dapat memahami, Allah swt melarang keras tentang segala hal yang bertentangan dengan kedamaian seperti peperangan & pertikaian.

السِّلْمِ كَافَّةً :

2) Kata ‘as-silm’ dalam ayat ini merujuk kepada agama Islam & disandarkan dengan perkataan ‘kaffah’ iaitu menyeluruh.

Jadinya, iman seseorang tidak akan menyeluruh atau sempurna jika menyebarkan permusuhan atau peperangan.

وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُبِين :

3) Dan ayat ini ditutup/diakhiri dengan larangan mengikuti langkah syaitan.

Salah satu langkah syaitan untuk memecah-belahkan manusia dengan jalan ‘khilaf’ iaitu jalan perselisihan.

Dengan itu, kita dapat mengetahui khilaf ini ternyata sangat berkait rapat dengan perdamaian & keimanan seseorang.

• Kesimpulan ayat al-Hujurat 9 & 10.

Jika kita melihat, ayat ini bermula dengan perintah untuk membangunkan kedamaian secara menyeluruh & berterusan, bukan secara ‘tahi-tahi ayam’. Ianya sebagai kesempurnaan seseorang Muslim untuk mencapai darjat keimanan yang sempurna & mantap.

Dan ayat ini diakhiri dengan larangan tegas dari Allah untuk mengikuti langkah atau hasutan & bisikan syaitan yang dilaknat.

Tambahan : Dalam ayat ini juga, kita dapat melihat ada dua sisi yang berlawanan, iaitu :

1) Petunjuk (huda).

2) Kesesatan (dhalal).

KEDAMAIAN DI DALAM HADIS.

•Kita boleh merujuk pada sumber kedua umat Islam iaitu hadis.

• Hadis pertama :

“Seorang muslim adalah seseorang yang orang muslim lainnya selamat dari ganguan lisan dan tangannya”.

Diriwayatkan oleh Bukhari dalam kitab Shahihnya hadits no.10.

Hadis ini merupakan jawapan atas pertanyaan Abu Musa ke atas baginda, iaitu pertanyaannya :

“Apakah yang diutamakan di dalam Islam?”.

• Hadis kedua:

Abdullah bin Umar bertanya kepada Rasulullah s.a.w dengan soalan : “Apakah kebaikan yang dianjurkan di dalam Islam?”.

Rasulullah saw menjawab :

“Engkau memberi makan, membacakan salam kepada orang yang engkau ketahui atau tidak”.

(HR. Bukhari, dalam kitab al-Iman, bab Ath`imu ath-Tha`am min al-Islam, hadis No. 11 dan 27).

• Ini menjelaskan bahawasanya, dengan hanya memberi makan & mendoakan kesejahteraan/kedamaian/keselamatan, kepada sesiapa sahaja yang anda kenal atau tidak kenal, merupakan salah satu jalan menuju kedamaian !

• Islam juga menganjurkan dengan menyebarkan kedamaian ( as-salam ) & berhubung/berkomunikasi sesama makhluk dengan cara yang baik atau sopan ( al-lin fil al-qaul ).

• Kita dapat merujuk beberapa juga ayat al-Quran yang mempromosikan kedamaian seperti :

1) Surah al Baqarah : 208.
2) Surah an-Nisa : 94.
3) Surah al-Anfal : 61.
4) Surah an-Nisa : 90.

Pembaca boleh membuka al-Quran sekarang & membaca serta memahami ayat Quran yang dinyatakan di atas. Jangan malas nak mencari, takkan semua nak kena suap ?

• Seluruh ayat di atas dengan jelas lagi menjelaskan tentang pentingnya menyebarkan kedamaian & menghindari peperangan dengan kemahiran atau kecekapan yang kita ada untuk menghentikan apa pun bentuk pertelingkahan yang berlaku.

• Baiklah, mari kita membaca serba sedikit kedamaian yang berjaya dibawa oleh Rasulullah saw :

PERTAMA :

• Pada zaman Rasulullah saw, iaitu ketika fasa kelahiran awal Islam di Mekah, baginda tidak bertindak balas dengan kekerasan terhadap kafir Quraish yang mengkasari orang Islam, kerana pada ketika itu ayat al-Quran tentang peperangan/melawan kembali belum diturunkan oleh Allah swt.

• Rasulullah mengajarkan kepada orang Islam pada ketika itu dengan meneguhkan kesabaran dalam menghadapi penindasan & kekerasan dari kafir Quraish juga salah satu bentuk perdamaian.

Ini menunjukkan, Rasulullah saw menyelesaikan masalah yang terjadi pada ketika itu dengan kesabaran.

KEDUA.

• Rasulullah juga menerapkan konsep kedamaian di dalam Islam dengan mempersaudarakan antara golongan Muhajirin & Ansar. Dengan persaudaraan ini, secara langsung juga mereka dapat melahirkan rasa kedamaian di hati melalui perhubungan sosial.

Bahkan konsep ini juga boleh diterapkan dengan bersaudara atau mencipta kedamaian dengan non-muslim.

Nota kaki :

1) Golongan Muhajirin : Orang Islam Mekah yang berhijrah dari Mekah & menetap di Madinah.

2) Golongan Ansar : Penduduk asal Madinah yang terdiri dari kaum Aus & kaum Khazraj.

PEACE BUILDING.

• Kita rujuk lagi ayat seterusnya iaitu surah al-Hujurat ayat 9 sehingga ayat 10 yang merupakan asas membina & membangunkan kembali perdamaian.

(وَإِنْ طَائِفَتَانِ مِنَ الْمُؤْمِنِينَ اقْتَتَلُوا فَأَصْلِحُوا بَيْنَهُمَا ۖ فَإِنْ بَغَتْ إِحْدَاهُمَا عَلَى الْأُخْرَىٰ فَقَاتِلُوا الَّتِي تَبْغِي حَتَّىٰ تَفِيءَ إِلَىٰ أَمْرِ اللَّهِ ۚ فَإِنْ فَاءَتْ فَأَصْلِحُوا بَيْنَهُمَا بِالْعَدْلِ وَأَقْسِطُوا ۖ إِنَّ اللَّهَ يُحِبُّ الْمُقْسِطِينَ)
[Surat Al-Hujurat : 9 ]

Terjemahan :

“Dan apabila ada dua golongan orang mukmin berperang, maka damaikanlah antara keduanya. Jika salah satu dari keduanya berbuat zalim terhadap (golongan) yang lain, maka perangilah (golongan) yang berbuat zalim itu sehingga golongan itu, kembali kepada perintah Allah. Jika golongan itu telah kembali (kepada perintah Allah), maka damaikanlah antara keduanya dengan adil, dan berlakulah adil. Sungguh, Allah mencintai orang-orang yang berlaku adil”.

(إِنَّمَا الْمُؤْمِنُونَ إِخْوَةٌ فَأَصْلِحُوا بَيْنَ أَخَوَيْكُمْ ۚ وَاتَّقُوا اللَّهَ لَعَلَّكُمْ تُرْحَمُونَ)
[Surat Al-Hujurat 10]

Terjemahan :

“Sesungguhnya orang-orang mukmin itu bersaudara, karena itu damaikanlah antara kedua saudaramu (yang berselisih) dan bertakwalah kepada Allah agar kamu mendapat rahmat”.

• Ada dua sebab turunnya ayat ini :

1) Pertama – Kisah Abdullah bin Ubai menghina Rasullullah ketika beliau melihat baginda menaiki keldainya. Abdullah bin Ubai mengutuk baginda dengan perkataan yang kesat, lalu perkataan ini didengari oleh sahabat baginda iaitu, Basyir bin Nu’man. Terjadi pergaduhan di antara Abdullah bin Ubai dengan anak buahnya menghadapi Basyir dengan menggunakan pelepah kurma, selipar & tangan kosong. Hampir sahaja Basyir mengeluarkan pedangnya utk membunuh Abdullah. Tetapi Rasulullah menghalangnya.

2) Kedua : Tentang kisah seorang lelaki Ansar bernama Imran & berkahwin dengan Ummu Zaid. Pada suatu hari, Ummu Zaid ingin menziarahi keluarganya tetapi Imran melarangnya & Ummu Zaid dikurung di dalam rumah. Ummu Zaid dengan senyap-senyap mengirim seorang utusan kepada keluarganya untuk membebaskannya. Keluarga Ummu Zaid datang & berjaya menyelamatkannya. Si Imran yang tidak suka dengan hal ini terus mengirim keluarganya untuk mengambil kembali Ummu Zaid. Saudara-saudara Imran datang ke rumah Ummu Zaid & meminta Ummu Zaid dikembalikan kepada Imran. Tetapi keluarga Ummu Zaid menolak permintaan ini & akhirnya terjadi pergaduhan.

• Tujuan turunnya ayat ini adalah untuk menyeru manusia supaya membangunkan perdamaian & mengakhiri pertengkaran. Dalam ayat ini juga diselitkan strategi atau kaedah penyelesaian untuk menyelesaikan masalah dengan mengungkapkan kebenaran, menegakkan keadilan & mendamaikan pihak yang sedang bergaduh atau bertikai.

• Dalam ayat ini disebutkan tentang perkataan ishlah (perdamaian) sebelum perkataan adil & qisth ( sebenarnya kedua perkataan ini sama maksud iaitu adil ).

• Kaedah atau cara menyelesaikan masalah dalam ayat ini menjelaskan tentang bagaimana proses untuk menyelesaikan sesebuah pertikaian di antara kedua belah pihak. Jika ianya sebuah proses untuk menuju kedamaian ianya mestilah diproses dengan keadilan yang sama rata.

Jika ianya difahami sebagai sebuah hubungan, maka hasil keputusan yang telah ditentukan mestilah diterima di antara kedua belah pihak dengan hati yang redha.

Maka dari kesemua ini, dalam konsep masyarakat Islam untuk menuju ke arah kedamaian, kita haruslah menguatkan hubungan persaudaraan sesama Islam yang didasarkan atas nilai-nilai cinta, perdamaian, tolong menolong & persatuan.

Pesanan : Bersatu, bukan berpecah belah masyarakat oii !!

• Apabila terjadinya dua benda ini, iaitu khilaf atau peperangan. Percayalah, ianya dapat menguburkan impian utama kita untuk membangunkan aroma kedamaian.

Cubalah sedaya upaya untuk mengelak & menghindari di antara kedua benda yang dibenci oleh Allah swt ini.

• Dalam peperangan, Islam melarang kita untuk menyeksa atau membunuh tawanan. Kenapa wahai saudara ?

Kerana tujuan perang yang diajarkan oleh Rasulullah saw adalah bertujuan memerangi mereka sahaja, bukan membinasakan.

Dalam kata lain, kita berusaha mengajak mereka untuk menuju ke jalan yang lurus dan bersatu di bawah panji islam, kalimah syahadah.

Pesanan lagi : Allahu, pengganas bukannya beragama Islam. Mereka tiada agama. Nampak tak perbezaan kedamaian yang dibawa oleh agama Islam ? Berbeza jauh dengan kelompok pengganas.

• Kita akan layak disebut sebagai muslim sejati jika kita mampu mencipta dan membawa kedamaian & menghubungkan persaudaraan & mengajak ke arah kedamaian.

Telah disebutkan di dalam sejarah, agama Islam disebarkan dengan kedamaian bukan dengan mata pedang atau kekerasan.

• Ingat dan ingat. Perdamaian di sini juga membawa maksud membangunkan hubungan yang harmoni di antara pihak-pihak yang berkonflik & membangunkan kembali persaudaraan yang tergores suatu tika dahulu.

Akhir kalam, al-Quran adalah bukti yang menunjukkan Islam dapat membangunkan khazanah perdamaian yang hebat !

Sumber rujukan :

1) Al-Quran.

2) Al-Quran bukan Kitab Teror, Dr.H. Imam Taufiq, M.Ag, 2016.

3) Tafsir Ibnu Katsir.


Selamat Tinggal Ke Negeri Abadi, Pewaris Terakhir Uthmaniyah

Bekas pewaris takhta dinasti Uthmaniyah, yang pernah memerintah salah satu empayar Islam terkuat di dunia, pernah menyaksikan kengerian per4ng saudara Syria sejak 2011 di kota asalnya, Damsyik baru sahaja meninggal dunia.

Allahyarham Dündar Abdülkerim al-i Osmanoğlu, anggota lelaki tertua dari keluarga Uthmaniyah, beliau mengambil alih ‘takhta’ sebagai ketua keluarga ke-45 setelah ketua sebelumnya Osman Bayezid Osmanoğlu, cucu Sultan Abdülmecid I, meninggal pada usia  92 di New York pada tahun 2017.

“Putera” Dündar Abdülkerim dilahirkan di Damsyik, Syria pada tahun 1930 ketika keluarga Uthmaniyah diusir dari tanahairnya oleh kerajaan Republik Turki selepas kekhalifahan dibubarkan pada 3 Mac 1924,  beberapa bulan selepas Republik Turki ditubuhkan pada 23 Oktober 1923.

Kesultanan telah dihapuskan pada 1 November 1922. Datuk kepada Putera Dündar, Putera Mehmet Selim adalah gelombang pertama keluarga Uthmaniyah yang menetap di Damsyik (kemudian di bawah pemerintahan Perancis) dan kemudian di Jounieh Lubnan selepas pengasingan.

Dündar adalah anak kepada Putera Abdülkerim, cucu Sultan Abdülhamid II, dan Puteri Nimet, yang berketurunan Maronit dari Lubnan dan memeluk Islam setelah menikah. Putera Dündar adalah ketua pertama keluarga Uthmaniyah yang ibu bapanya berkahwin ketika hidup di dalam buangan.

Gagal mendapat restu Putera Mehmet Selim atas perkahwinan itu, pasangan tersebut kemudian memilih untuk menetap di Damsyik. Namun, Putera Abdülkerim meninggalkan Damsyik pada tahun 1932 untuk terlibat secara aktif dalam gerakan kemerdekaan bangsa Turkik Uighur di Xinjiang China, yang juga dikenali sebagai Gerakan Kemerdekaan Turkestan Timur pada masa itu.

Sebagai cucu Sultan Abdülhamid II dan anak saudara Khalifah terakhir Abdülmecid II, Abdülkerim dihubungi oleh Jepun untuk mengetuai gerakan kemerdekaan Uighur yang konservatif tetapi lemah. Jepun berusaha meningkatkan penguasaannya di China pada waktu, sementara Kesatuan Soviet, British dan Amerika Syarikat menyokong China untuk mengimbangi cita-cita Jepun.

Melihatkan peristiwa di rantau ini juga boleh mempengaruhi penduduk Turki dan Muslim yang besar, kuasa Soviet juga cubs bergerak aktif di wilayah tersebut. Abdülkerim pada mulanya pergi ke Tokyo, tetapi setelah dia tidak mendapat sokongan yang diharapkannya, dia berhijrah ke Turkestan Timur untuk mengatur gerakan menentang pemerintahan China.

Setelah kekalahan pasukannya yang lemah, Abdülkerim bertindak melarikan diri ke India, dan kemudian meminta suaka dari Amerika Syarikat, di mana cabang keluarga yang lain tinggal di New York. Tidak lama kemudian dia ditemui m4ti di sebuah bilik hotel pada tahun 1935 dipercayai kerana membvnuh diri, namun kemudian kes itu didakwa dimanipulasi oleh satu pembvnuhan yang mungkin ada kaitan dengan bekas rakan atau pesaingnya.

Berbeza dengan kehidupan ayahnya yang pendek dan bergelora, Dündar, semasa hayatnya lebih gemar tidak menonjol dan mengamalkan cara hidup yang lebih merendahkan diri. Setelah menamatkan pengajiannya di Syria, dia ditugasman oleh perusahaan milik pemerintah tent3ra, dan akhirnya hidup dengan pencen sederhana bersama isterinya, Yousra di daerah Mouhajrin, Damsyik.

Pihak berkuasa Syria dikatakan bersikap ramah terhadap keluarganya, sumber dari Syria jug menjelaskan, menyatakan bahawa rejim Baath juga tidak mengganggu keluarga mereka tetapi sentiasa mengawasi pergerakan mereka.

Pada tahun 2012, ketika per4ng saudara Syria sedang merebak di seluruh pelosok negara dengan kedudukan rejim Assad yang bertahan lama di Damsyik, cucu generasi keempat Sultan Abdülhamid II, Abdülhamid Kayıhan Osmanoğlu memberitahu media Turki bahawa Putera Dündar berada dalam situasi yang sangat sukar kerana dia tidak dapat meninggalkan rumah walaupun hanya untuk mendapatkan barang keperluan asas keluarganya kerana berada di tengah-tengah medan per4ng.

Sebelum hayatnya berakhir, Putera Dündar menghabiskan sisa hidupnya dengan mengalami beberapa masalah kesihatan termasuklah masalah pendengaran dan penglihatan, sementara isterinya juga hanya mampu terbaring di tempat tidur kerana masalah kesihatannya yang tenat sebelum meninggal dunia pada tahun 2017.

Walaupun tidak pernah mendengar bahasa Turki di rumah ketika membesar di mana ketika itu bapanya tiada kerana sering sibuk dengan urusan rev0lusi, Putera Dündar masih boleh berbahasa Turki dengan baik, bahkan lebih baik daripada orang Turki sendiri. Dia dikatakan sangat dekat dengan negaranya, bahasa, tradisi, dan agamanya walaupun tidak kembali menetap di Turki.

Dündar Abdülkerim al-i Osmanoğlu, pewaris terakhir takhta Kerajaan Uthmaniyah meninggal dunia pada hari Isnin yang lalu di usia 90 tahun.

“Bapa kepada keluarga kami dan dinasti Uthmaniyah, pakcik kami, Putera Dündar Abdülkerim Osmanoğlu meninggal dunia di Damsyik Syria,” kata Orhan Osmanoğlu, cicit kepada Sultan Abdülhamid II melalui hantaran tweetnya. “Semoga rohnya tenang,” tambahnya.

Keturunan dinasti Uthmaniyah terpaksa hidup dalam buangan hingga mereka berpecah dan tersebar di seluruh dunia setelah kejatuhan empayar secara rasmi pada tahun 1924. Pada tahun 1952, anggota wanita dinasti diberikan keizinan untuk kembali ke Turki dan anggota lelaki diizinkan untuk kembali ke Turki pada tahun 1974.

Adik lelaki Dündar Abdülkerim Osmanoğlu, Harun kembali ke Turki pada tahun 1974 dan menetap di Istanbul. Harun Osmanoğlu yang kini berusia 88 tahun akan menjadi ketua keluarga Uthmaniyah yang baru.

Semoga Allah mencucuri rahmat ke atas roh Allahyarham Dündar Abdülkerim Osmanoğlu, Aamiin ya rabb al aamiinn.


Fenomena Sinestesia: Saat Seseorang Mampu Merasa Perkataan

Pernah terfikir bagaimana bunyi untuk warna biru? Apakah
rasanya? Bau sesebuah lagu? Apakah warna lagu kegemaran anda? Bagi kebanyakan
orang, mungkin mereka tidak pernah mendengar fenomena sinestesia. Sinestesia ialah
keadaan di mana seseorang itu mampu merasai sesuatu deria (contohnya:
pendengaran) yang menterjemah kepada medium yang lain dalam masa yang sama
(contohnya: visual). Contoh lebih jelas apabila anda mendengar muzik dan anda
mampu melihat corak-corak warna di dalam muzik tersebut secara visual.

Jom kita lihat sinestesia yang melibatkan deria utama kita.
Sebenarnya terdapat lebih 80 jenis sinestesia, tetapi ini antara senarai yang
telah disenarai pendekkan.

Sinestesia ini melibatkan bunyian dan warna. Melihat
bunyi termasuk lagu dan diterjemahkan kepada warna. Pergerakan dan bentuk
adalah termasuk sekali. Lain orang, lain pengalamannya. Setiap not ada warnanya
yang tersendiri.

Anda melihat seseorang menyentuh telinga mereka,
tetapi anda pula yang rasa seperti telinga anda disentuh.

Malah dalam kalangan orang yang tidak mengalami
sinestesia, lebih kurang 30% orang mempunyai gejala ini apabila mereka juga
mengalami kesakitan sewaktu melihat orang lain terluka. Ini mungkin apabila
kita ada perasaan empati terhadap orang lain.

Antara jenis sinestesia yang jarang berlaku. Seseorang
itu boleh ‘merasa’ perkataan. Bukan sahaja deria rasa yang terlibat, malah
seseorang itu boleh merasa suhu serta lokasi perkataan tersebut. Contohnya
perkataan ‘almari’, suhu yang panas dan rasa seperti ikan masin.

Anda boleh melihat warna setiap hari di dalam
kalendar. Contohnya hari isnin berwarna kuning, selasa berwarna hitam dan
lain-lain. Situasi ini berbeza bagi setiap individu. Malah mungkin juga
seseorang itu akan mengalami minggu bekerja dengan warna gelap dan minggu
bercuti dengan warna yang cerah. Sekali-sekala hari itu akan ditafsirkan
sebagai bentuk (bulat, bujur, dll.).

Sinestesia grapheme berwarna adalah keadaan di mana
seseorang itu melihat huruf dan nombor sebagai warna. Huruf ‘A’ contohnya boleh
jadi warna hijau muda atau kuning, ataupun warna yang lain. Warna ini konsisten
mengikut waktu. Dan keadaan ini juga antara fenomena biasa sinestesia.

Untuk yang tidak mengalami pengalaman sinestesia, ia sukar
dibayangkan oleh seseorang kerana kita sendiri tidak merasai perkara tersebut.
Sinestesia ini adalah subjektif dan sangat berbeza setiap orang, apa yang kita
rasa, apa yang kita alami. Namun, apa yang dapat disimpulkan ialah sinestesia
ini membantu kreativiti seseorang dalam menghasilkan sesuatu karya yang luar
biasa. Sememangnya manusia adalah suatu makhluk yang kompleks.

RUJUKAN:

6 Intriguing Types of Synesthesia: Tasting Words, Seeing Sounds, Hearing Colours And More. https://www.spring.org.uk/2014/05/6-intriguing-types-of-synesthesia-tasting-words-seeing-sounds-hearing-colours-and-more.php

Sinestesia, Fenomena Unik Saat Seseorang Bisa Merasakan Warna. https://hellosehat.com/hidup-sehat/fakta-unik/sinestesia-adalah-merasakan-warna/


Semoga Bertabah Saudara Palestine-Ku!

Mari kita mengambil kesempatan pada hari Jumaat ini untuk mendoakan kesejahteraan saudara kita di Palestin yang akan bangkit memprotes perpindahan kedutaan US dari Tel Aviv ke Jerusalem pada Isnin depan, 14 Mei 2018. Papan tanda jalan dah siap. Bangunan akan dirasmikan oleh Jared Kushner, menantu Trump yang berketurunan Yahudi.

Perpindahan ini bagai menyapu garam di atas luka rakyat Palestin yang bakal mengenang Hari Nakba ke-70 pada 15 Mei.

Adat resam diplomasi, kedutaan didirikan di ibu kota sesebuah negara. Tindakan US bermaksud ia menghalalkan pendudukan Israel ke atas Jerusalem Barat sejak 1948, dan Jerusalem Timur (tempat terletaknya Masjid Al-Aqsa) sejak 1967.

Selepas itu pada tahun 1980, Israel mengisytiharkan kedua-dua Jerusalem Barat dan Jerusalem Timur sebagai ibu kota Israel yang “bersatu dan tidak boleh diceraikan” (united and undivided).

Di kalangan kuasa-kuasa besar, Rusia dan China membantah pendudukan Israel ke atas Jerusalem Timur. Jerusalem perlu diceraikan, yang barat hak Israel, yang timur hak Palestin. UK dan Perancis pula terikat dengan Resolusi Majlis Keselamatan UN No. 194 (tahun 1947) untuk menjadikan Jerusalem sebagai “corpus separatum” atau kota antarabangsa di bawah jagaan antarabangsa.

Tapi bagi Israel, tak lengkap perjuangan mereka sekiranya tak dapat menguasai Jerusalem sepenuhnya. Sebab nama “Zionist” tu pun merujuk kepada Jerusalem, atau dikenali sebagai Zion dalam kitab orang Yahudi. Maka boleh faham kenapa Israel begitu degil dalam isu Jerusalem.

Walaupun US telah mengiktiraf Jerusalem sebagai ibu kota Israel sejak tahun 1995 menerusi Jerusalem Embassy Act, semua presiden US dari Clinton, Bush hingga Obama telah menangguhkan perpindahan kedutaan untuk mengelakkan mencetuskan ketegangan yang boleh membawa kepada penyahstabilan serantau.

Tapi untuk memenangkan pilihanraya tahun 2016, Trump menabur janji berani untuk memindahkan kedutaan serta merta demi meraih undi pelobi pro-Israel (seperti Jawatankuasa Hal Ehwal Awam Amerika-Israel – AIPAC) yang cenderung untuk mengundi calon Parti Demokratik. Memandangkan US mengadakan pilihanraya Kongres (Mid-Term Election) 2 tahun sekali, Trump boleh hilang majoriti Kongres sekiranya tidak mengotakan janjinya sebelum pilihanraya pada 6 November 2018.

Maka selepas menyambung penangguhan perpindahan pada Disember 2017 yang lepas (presiden perlu menandatangani “waiver” setiap 6 bulan untuk menangguh perpindahan tersebut atas alasan keselamatan negara), akhirnya Trump mengambil keputusan untuk tidak lagi menangguhkan perpindahan tersebut. Timing pula cantik tepat pada 14 Mei 2018 yang merupakan ulangtahun ke-70 pendirian Israel dan penjalinan hubungan antara US dan Israel.

The damage is done. Proses perdamaian Israel-Palestin bakal menemu jalan buntu, atau US akan hilang peranannya sebagai penimbangtara (“mediator”). Ada benda yang Trump buat itu bagus (seperti cara dia menangani krisis Korea Utara), tapi dalam hal ini Trump betul-betul tidak berfikir panjang seperti presiden-presiden sebelumnya. Dasar populis untuk political mileage.

Kepada Allah kita serah.

(ada sebab saya guna istilah “Jerusalem” berbanding “Baitul Muqaddis”. Baitul Muqaddis atau al-Quds lebih tepat merujuk kepada Al-Haram Al-Syarif, tempat terletaknya Masjid al-Aqsa, dalam Bahasa Hebrew pun “Beit haMikdash” digunakan. Manakala Jerusalem itu kawasan kota yang lebih luas)


Perkataan Terpanjang Dalam Pelbagai Bahasa

Perkataan terpanjang dalam mana-mana bahasa adalah bergantung kepada hukum pembentukannya dalam bahasa tersebut. Bahasa Lekatan (Agglunative languages) membolehkan pembentukan perkataan melalui cara majmuk. Perkataan panjang mungkin dinilai oleh penerimaan pihak tertentu dalam kamus-kamus terkenal seperti Oxford English Dictionary ataupun penerbitan penyimpan rekod seperti Guinness World Records dan kekerapan penggunaan perkataan itu dalam bahasa seharian. Berikut contoh bahasa di seluruh dunia yang mengandungi perkataan terpanjang.

Nama saintifik seperti dalam penamaan kimia boleh mencapai sehingga enam angka. Nama saintifik yang terpanjang adalah “Methionyl..isoleucine” iaitu nama sejenis protein, Titin. Perkataan tersebut mengandungi 189 819 huruf. Sekurang-kurangnya lebih tiga jam diperlukan untuk menyebut nama kimia tersebut dengan betul lagi jelas.

Bahasa Melayu adalah antara bahasa yang mengandungi perkataan terpanjang. Istilah teknikal yang terpanjang dalam bahasa ini adalah “Menyetidaknyahcasdiversifikasielektrostatikkan” dan “Penyetidaknyahcasdiversifikasielektrostatikkan”, kedua-dua perkataan tersebut mengandungi 46 buah huruf. Istilah bukan teknikal yang terpanjang adalah “Kumempertanggungjawabkannyalah” dengan 30 buah huruf.

Perkataan terpanjang ditemui dalam bahasa Inggeris. Sebahagian besar kamus telah mengiktiraf perkataan “pneumonoultramicroscopicsilicovolcanoconiosis” sebagai perkataan terpanjang dalam bahasa tersebut. Perkataan tersebut mengandungi 45 buah huruf.

Perkataan terpanjang turut ditemui dalam bahasa Korea. Menurut Kamus Bahasa Korea Piawai terbitan Institusi Bahasa Korea Kebangsaan, perkataan “cheongjayang-in-gakyeondangchosang-gammoranmuneun-gudaejeop” adalah perkataan terpanjang dalam bahasa tersebut. Perkataan tersebut mengandungi 46 huruf Hangul.

erkataan terpanjang turut ditemui dalam bahasa Sepanyol ataupun Kastila. Perkataan “esternocleidomastoideitis” adalah yang terpanjang dalam bahasa ini dengan 30 huruf. Walaubagaimanapun, perkataan “anticonstitucionalmente” dengan hanya 23 huruf lebih banyak digunakan dalam kegunaan harian.

Bahasa Sanskrit turut mengandungi perkataan terpanjang. Kata Nama dan Kata Kerja boleh ditulis dalam satu ayat. Perkataan “nirantarāndhakārita-digantara-kandaladamanda-sudhārasa-bindu-sāndratara-ghanāghana-vṛnda-sandehakara-syandamāna-makaranda-bindu-bandhuratara-mākanda-taru-kula-talpa-kalpa-mṛdula-sikatā-jāla-jaṭila-mūla-tala-maruvaka-miladalaghu-laghu-laya-kalita-ramaṇīya-pānīya-śālikā-bālikā-karāra-vinda-galantikā-galadelā-lavaṅga-pāṭala-ghanasāra-kastūrikātisaurabha-medura-laghutara-madhura-śītalatara-saliladhārā-nirākariṣṇu-tadīya-vimala-vilocana-mayūkha-rekhāpasārita-pipāsāyāsa-pathika-lokān” adalah perkataan yang terpanjang dalam bahasa ini. Perkataan ini mengandungi 195 huruf Devanagari ataupun 428 huruf transliterasi tidak termasuk sempang.

Bahasa Tagalog juga mengandungi perkataan terpanjang. Perkataan “pinakanakakapagngitngitngitngitang-pagsisinungasinungalingan” adalah yang terpanjang dalam bahasa ini. Perkataan tersebut mengandungi 59 huruf. Bahasa ini adalah bahasa lekatan, pembentukan perkataan panjang boleh dilakukan dengan menambah imbuhan dalam kata dasar dengan kata hubung.

Bahasa Turki juga mengandungi perkataan terpanjang. Perkataan “Muvaffakiyetsizleştiricileştiriveremeyebileceklerimizdenmişsinizcesine” adalah yang terpanjang dalam bahasa ini dengan 70 huruf. Perkataan terpanjang yang lain ialah “Çekoslovakyalılaştıramadıklarımızdanmışsınızcasına” dengan 50 huruf dan perkataan “Afyonkarahisarlılaştırabildiklerimizdenmişsinizcesine” dengan 53 huruf.

Bahasa Vietnam juga mengandungi perkataan terpanjang. Perkataan “nghiêng” adalah yang terpanjang dalam bahasa tersebut dengan tujuh huruf. Kata pinjaman yang terpanjang mengandungi 15 huruf iaitu “Kômixacjepxkaia” dan “Rôjơđextơvenxki”. Singkatan yang terpanjang dalam bahasa tersebut adalah “MTDTGPMNVN” dengan 10 huruf, “MTDTGPMNVN” adalah singkatan kepada “Mặt trận Dân tộc Giải phóng miền Nam Việt Nam”.

ahasa Jerman juga mengandungi perkataan terpanjang. Menurut “Guiness Book of World Records” pada tahun 1972, perkataan yang terpanjang dengan mengandungi 79 huruf adalah “Donaudampfschiffahrtselektrizitätenhauptbetriebswerkbauunterbeamtengesellschaft”. Dalam bahasa ini, nombor dalam perkataan boleh ditulis dalam satu ayat jika kurang daripada 1 juta. Sebagai contoh nombor 777 777 dalam bahasa ini adalah “siebenhundertsiebenundsiebzigtausendsiebenhundertsiebenundsiebzig” dengan 65 huruf.

Bahasa Suomi juga mengandungi perkataan terpanjang. Dalam kegunaan harian, perkataan “kolmivaihekilowattituntimittari” adalah yang terpanjang dengan 32 huruf. Perkataan tersebut bermaksud “Meter tiga fasa kilowatt jam.”. Istilah ketenteraan yang terpanjang adalah “lentokonesuihkuturbiinimoottoriapumekaanikkoaliupseerioppilas” dengan mengandungi 61 huruf. Menurut Guinness Book of Records perkataan tanpa majmuk yang terpanjang dalam bahasa ini adalah “epäjärjestelmällistyttämättömyydellänsäkäänköhän” dengan 48 huruf. Artturi Kannisto telah mencipta perkataan dengan 102 huruf iaitu “kumarreksituteskenteleentuvaisehkollaismaisekkuudellisenneskenteluttelemattomammuuksissansakaankopahan”.

Kesimpulannya, itu adalah antara bahasa yang mengandungi perkataan terpanjang. Pengiktirafan perkataan terpanjang dalam bahasa-bahasa tersebut adalah bergantung kepada penerimaan dan penggunaan oleh pihak tertentu melalui pelbagai jenis media. Malah bilangan huruf perkataan terpanjang dalam bahasa tertentu boleh mencapai tidak terhingga.

Artikel disumbangkan oleh Alam Bahasa untuk The Patriots.


Bangsa Jedi Dalam Star Wars Dicipta Daripada Samurai!

Sebut saja francais filem Star W4rs, ramai membayangkan sama ada droid C-3PO dan R2-D2, Darth Vader, D34th Star, Maharaja Palpatine, Jedi atau konsep Dyad yang ditampilkan dalam Star W4rs: The Rise of Skywalker. Tetapi tidak ramai tahu kebanyakan aspek yang wujud dalam filem ini diinspirasikan daripada kekaguman George Lucas terhadap filem-filem yang dibikin pengarah Jepun terkenal, Akira Kurosawa.

Idea filem Star Wars tercetus selepas Lucas merasa kagum melihat mahakarya-mahakarya Kurosawa seperti Seven Samurai, Yojimbo dan Rashomon. Bagi penonton Jepun, filem garapan beliau dilihat sebagai tingkap kepada masa silam Negara Matahari Terbit itu. Tetapi bagi penonton luar terutama dari negara Barat, ia seperti seolah-olah melihat sebuah planet asing tanpa mengetahui sedikit pun budaya atau norma tempat berkenaan.

Pendekatan itulah yang digunakan Lucas terutama pada babak-babak awal filem. Penonton dibawa melihat sebuah tempat asing tanpa mengetahui apa-apa maklumat tentang kawasan tersebut. Pendekatan sebegini yang digunakan Kurosawa dan Lucas menimbulkan rasa ingin tahu dalam kalangan penonton dan mendorong mereka mengikuti perjalanan filem dari awal sampai akhir.

Disebabkan minatnya terhadap Kurosawa, banyak aspek sama ada plot atau aspek filemnya diceduk bulat-bulat oleh Lucas. Contoh mudah, filem pertama francais iaitu Star W4rs sebenarnya berdasarkan satu lagi filem pengarah Jepun itu, The Hidden Fortress.

Dalam plot The Hidden Fortress, filem itu mengisahkan dua orang petani membantu seorang jeneral berpengalaman dan seorang puteri dalam satu pemberontakan dengan pertarungan antara sang jeneral dan musuhnya menjadi fokus utama filem.

Menariknya, dua orang petani dalam Star W4rs ialah R2-D2 dan C-3PO dengan Obi-Wan Kenobi merupakan seorang jeneral dan pahlawan Jedi berpengalaman semasa era P3r4ng Klon (Clone W4rs). Sementara adik Luke, Puteri Leia Organa ialah puteri raja Alderaan yang menjadi sebahagian daripada Rebel Alliance. Sementara pertarungan antara Obi-Wan dengan musuh lamanya, Darth Vader menjadi fokus utama filem ini. Sama, kan?

Begitu juga dari segi visual estetika. Contoh paling mudah, babak Luke melihat dua matahari terbit semasa berada di Tatooine. Babak ini sebenarnya diolah daripada babak filem Dersu Uzala yang ditayangkan dua tahun sebelumnya.

Minat Lucas tidak sekadar kepada filem-filem Kurosawa sahaja. Beliau yang meminati budaya tradisional Jepun melihat ia elok dipersembahkan dalam bentuk organisasi pahlawan Jedi. Nilai-nilai seperti kehormatan dan disiplin yang menjadi sebahagian daripada prinsip Jedi sebenarnya diinspirasikan daripada bushido atau kod kehormatan yang digunakan oleh samurai-samurai.

Selain kod kehormatan mereka, lihatlah juga s3nj4ta dan pakaian yang digunakan Jedi. P3d4ng laser yang sentiasa menjadi tumpuan setiap kali Jedi dan Sith berlawan mirip p3d4ng katana yang menjadi s3nj4ta utama samurai sama ada dalam pep3r4ngan atau pertarungan satu lawan satu. Jubah mereka dikatakan diinspirasikan daripada pakaian samurai dan ini disentuh dalam beberapa buku seperti Shimmering Sw0rd: Samurai, Western, and Star W4rs Sw0rd F1ght1ng oleh Nick Jamilla.

Disebabkan minatnya yang mendalam terhadap filem-filem Kurosawa, Lucas juga pernah berusaha mengambil Toshiro Mifune berlakon dalam Star W4rs. Mifune bukan orang asing dengan Kurosawa kerana pernah membintangi beberapa filem garapan pengarah itu termasuk Hidden Fortress, Rashomon, Seven Samurai dan Yojimbo.

Bagaimanapun, menurut anak perempuannya Mika Mifune, bapanya menolak tawaran mengisi peranan sebagai Obi-Wan Kenobi. Alasan beliau mudah iaitu tidak mahu memburukkan imej samurai dengan berlakon dalam filem tersebut. Mika turut mendedahkan Lucas cuba menawarkan peranan Darth Vader kepada Mifune tetapi ditolak atas alasan sama.

Yang pasti, tatkala ramai merasa lesu dengan Star W4rs di sebelah Barat, perkara sama tidak berlaku di Jepun. Tidak diketahui sama ada kerana watak-wataknya mempunyai ciri kawaii (comel) atau refleksi budaya tradisional Jepun, yang pasti ia diminati ramai sehingga hari ini.

RUJUKAN:

Cloutman, V. (2015). Sith & Samurai: What You Didn’t Know About Star W4rs And Japan. Inside Japan Tours.


Lepas Rakam, Delete Tau

Sebuah negara didapati lebih terdedah kepada bahaya Internet berbanding pengembangan nuklear sendiri. Dengan evolusi fotografi digital bergerak sekali dengan teknologi sambungan atas talian, semua orang mungkin menemui gambar-gambar peribadi sekurang-kurangnya sekali setahun. Hari ini mungkin perempuan itu; kemudian mungkin perempuan ini. Setiap sajian dinikmati, asalkan perempuan tersebut bukan ahli keluarga atau saudara terdekat. Impak gambar-gambar sebegini didapati juga lebih berat terhadap wanita berbanding lelaki.  Disebabkan itu juga subjek ini dipandang lucu kerana melibatkan seseorang yang melakukan barangkali kesilapan paling besar dalam hidup.

Di
sebalik hilaian gelak tawa yang menghinakan, tiada siapa sebenarnya melalui
pengalaman perempuan tersebut sehingga melakukan perbuatan sedemikian…
melainkan perempuan itu sendiri. Sebahagian besar daripada gambar-gambar ini
diambil oleh tuan tubuh sendiri. Ada yang siap menari pun. Tetapi dalam
hubungan zaman sekarang, didapati paksaan seksual telah berkembang daripada
fizikal ke atas talian.

Sebuah
kajian dijalankan dengan penyertaan 480 (160 lelaki dan 320 wanita) graduan
muda, yang 1/5 dalam kalangan mereka pernah mengamalkan kiriman seks tanpa kerelaan. Pelbagai taktik
digunakan seperti minta tanpa henti
yang membuatkan mereka rasa perlu memberi dan juga ancaman fizikal. Kiriman gambar-gambar peribadi sebegini
mencetuskan trauma lebih teruk
berbanding yang dialami mangsa-mangsa fizikal. Suatu lagi kajian mendapati kiriman dibuat sebenarnya berdasarkan paksaan
untuk memuaskan teman, menepati permintaan atau mengelakkan konflik hubungan.

Trauma
yang dimaksudkan menimpa Jessica Logan, seorang remaja di Ohio. Hanya sekeping
gambar peribadi sahaja dihantar kepada teman lelakinya, yang selepas putus
menyebarkan ke satu sekolah. Hanya beberapa minggu selepas tampil di televisyen
untuk menasihati supaya orang lain tidak melakukan kesilapannya, Jessica
ditemui mati gantung diri. Bertahun selepas kematiannya, tanpa henti peristiwa
sama berlaku tidak kira terhadap remaja dan dewasa.

Tetapi
tidak sama sekali boleh dinafikan bahawa sesetengah perempuan menghantarkannya
hanya dengan permintaan tanpa paksaan keras pun. Sudah menjadi lumrah manusia
untuk hilang pertimbangan rasional semasa dibuai nafsu. Tidak kira lelaki atau
perempuan, minda manusia dalam hal ini berfungsi
secara sehala. Apabila otak sedang fokus bagi kepentingan sulit, bahagian
korteks hadapan hanya disalurkan darah dan okisgen cukup untuk berfungsi dalam
keadaan stasis (tidak aktif) sahaja.

Maka
inilah waktu-waktu yang mana otak kehilangan keupayaan untuk memproses secara
rasional, kerana organ sulit sedang dalam keadaan sekurang-kurangnya aktif.
Oleh kerana tidak mampu mengenalpasti baik buruk dalam keadaan sedemikian, maka
tersebarlah gambar-gambar peribadi. Dengan dunia yang semakin berhubung ini,
perbuatan sebegini telahpun dinormalisasikan lebih-lebih lagi apabila berlaku
penyebaran.

Serangan Pemangsa

Pada 20
Januari 2018, berlaku sebuah protes di peringkat global yang mendebatkan
isu-isu wanita. Antara sepanduk yang dinaikkan ialah slogan NO MORE D*CKPICS. Api kemarahan ini
mencanak oleh kerana kekerapan para wanita berdepan dengan cyberflashing iaitu apabila lelaki menghantar gambar alat sulit
tanpa diminta pun. Jangankan diminta – kadangkala tanpa apa-apa sebab pun
terutamanya daripada orang tidak dikenali yang sangka gambar tersebut mampu
mengghairahkan wanita disasarkan.

Empat
daripada 10 wanita dianggarkan telah melaporkan bahawa mereka menerima gambar
sedemikian tanpa diminta. Dan isu ini telah lama diremehkan, terutama sekali
mengenai persoalan utama “kenapa?”
Perasaan ingin tahu ini menghantui seorang pengkaji yang membuat suatu akaun
palsu di Reddit untuk bertanya.

Apa yang
dipelajarinya sangat menarik, bahawa para lelaki sendiri mempunyai pendapat
berbeza. Antaranya ialah pengesahan, bahawa para lelaki sendiri berasa tidak
yakin dan hanya perlu pendapat positif semata-mata. Tentu sekali cara
sedemikian tidak menghalalkan niat, lebih-lebih lagi apabila pendapat-pendapat
lain pula menggambarkannya sebagai cara memanaskan perbualan.

Bagi
alasan-alasan lain, rata-ratanya berlandaskan nasib semata-mata. Selepas entah
berapa ramai mengutuk dan mengecam, akhirnya datangnya seorang yang berkesan;
maka berjayalah thrill bagi lelaki
tersebut.

Rata-ratanya,
isu melibatkan alat kelamin semakin serius oleh kerana dunia yang kian
berhubung. Setiap manusia mempunyai kecenderungan syahwat – tetapi hanya
melalui platform yang betul sahaja boleh tarikan semulajadi ini diuruskan.
Pernah terfikir tidak – kenapa sebaran gambar-gambar bogel ini tidak begitu
diterima dengan hangat jika bekas suami atau isteri yang melakukannya?

Salah
seorang daripada mangsa sebegitu
merupakan seorang pelakon popular di Hollywood, yang mana penyebaran gambarnya
tidak mendapat sambutan panas pun berbanding peristiwa godaman iCloud pada
tahun 2014.

RUJUKAN:

Ever Wondered Why You Lose Your Ability To Think Rationally When You Are Horny? https://medium.com/@meetdheeraj/why-do-you-lose-your-ability-to-think-rationally-when-you-are-horny-and-get-it-back-upon-fe42906ba0b4

“Send Nudes”: A New Study Shows How Often Boys Pressure Girls For Explicit Photos –https://www.amightygirl.com/blog?p=22076&fbclid=IwAR2rDL4ulsDDUFL1lv7CysZTTh653bACyr7H8wStSRGqwe_q_CM6BlszCbI Sexting: A new, digital vehicle for intimate partner aggression?https://www.sciencedirect.com/science/article/pii/S0747563215002836

Sexting coercion is on the rise – and can be as traumatic as partner violence https://www.elsevier.com/connect/sexting-coercion-is-on-the-rise-and-can-be-as-traumatic-as-partner-violence


Burtulah: Hadis Topi “Koboi” Rasulullah S.A.W

Dalam tradisi periwayatan Hadis, ada satu disiplin yang dinamakan sebagai Musalsal. Hadis Musalsal ini adalah hadis yang diriwayatkan dengan satu ciri unik tertentu dimana setiap perawinya akan mengekalkan ciri unik tersebut dari perawi ke perawi. Ciri unik tersebut merangkumi dari segi persamaan yang terdapat pada latar belakang perawi, persamaan perkataan atau perbuatan perawi dan persamaan sifat atau cara periwayatan itu dilaksanakan.

Dari segi bahasa, Musalsal bermaksud sesuatu yang bersambung antara satu sama lain. Dari segi istilah ilmu hadis pula, menurut Tadrib al-Rawi fi Syarh Taqrib al-Nawawi, Musalsal bermaksud, “Satu turutan rangkaian perawi pada sesuatu sanad dalam sifat atau hal keadaan tertentu bagi setiap perawi dan kadang-kadang ia juga berlaku pada periwayatan”.

Antara Musalsal yang terkenal adalah seperi Musalsal Awwaliyyah, Musalsal Sunbuliyyah, Musalsal Bil Mahabbah dan pelbagai lagi. Bahkan, Imam as-Suyuti mengarang Kitab al-Musalsalat al-Kubra yang memuatkan 85 buah hadis. Hadis Musalsal yang ingin difokuskan dalam artikel ini adalah Hadis Musalsal Bi Lubs Burtulah.

Hadis ini terkenal dalam kalangan ulama Hadis di dunia Arab bahkan di Nusantara apabila ia diriwayatkan oleh al-Musnid Dunya Syeikh Yasin Isa al-Fadani. Beliau sebenarnya merupakan orang Nusantara yang menjadi guru besar ilmu hadis di negara Arab. Begitu ramai para ulama hadis yang memiliki sanad periwayatan dari beliau.

Hadis Burtulah ini adalah berkenaan pemakaian Burtulah iaitu sejenis topi yang jika dalam bahasa kini, topi itu seakan-akan berbentuk topi koboi iaitu memiliki “payung” (penghalang terik matahari) disekelilingnya. Telah diriwayatkan bahawasanya topi ini dipakai oleh Rasulullah ketika menawan kota Khaybar tatkala panas terik matahari.

ما المظلة؟ قل : البرطلة فأومأ بيده إلى رأسه يشير إلى أنها كانت مفروشة

Pertempuran Khaybar adalah perang antara umat Islam menentang penduduk Yahudi di Khaybar. Orang Yahudi mendiami wilayah Khaybar setelah diusir Rasulullah dari kota Madinah akibat melanggar perjanjian damai. Di sinilah kaum Yahudi merancang pembalasan dendam setelah umat Islam mengalahkan Yahudi Bani Qainuqa, Bani Nadhir dan Bani Quraizah serta membunuh tokoh-tokoh pemimpin mereka.

Orang Yahudi jugalah yang selama ini giat mengatur rancangan bagi mengumpul pakatan dengan kaum Arab lain bagi mengalahkan umat Islam. Begitulah dendam mereka terhadap Rasulullah dan umat baginda.

Pertempuran Khaybar ini berlaku dalam bulan Muharam tahun ke-7 Hijrah bersamaan tahun 629 Masihi iaitu selepas Perjanjian Hudaibiyah. Setelah mendapat berita bahawa kaum Yahudi mula mengajak orang Arab untuk menyerang Madinah, Rasulullah segera menggagalkan rancangan tersebut.

Rasulullah bersama 1400 sahabat yang bersama baginda di Hudaibiyah berangkat menuju Khaybar bagi memerangi kaum Yahudi. Allah menjanjikan kemenangan buat kaum Muslimin melalui surah al-Fath ayat 20. Tahu akan janji kemenangan ini, orang Munafik dan segelintir orang Badwi ingin menyertai peperangan ini bersama Rasulullah bagi mendapatkan perkongsian harta ghanimah kelak.

Namun, hanya sahabat Rasulullah yang berjuang bersama baginda di Hudaibiyah sahaja diizinkan untuk turut serta. Ini kerana Allah ingin mengkhususkan harta ghanimah sebagai balasan jihad buat para sahabat yang sabar dan ikhlas berjuang bersama Rasulullah sahaja.

Yahudi Khaybar berkelebihan besar dalam peperangan tersebut kerana mereka berlindung di sebalik kubu-kubu. Khaybar ini adalah kota Yahudi yang kukuh kerana ianya mempunyai tiga lapisan benteng dan lengkap dengan senjata sebagai persiapan sebarang peperangan. Jumlah tentera Yahudi juga sekita 10 kali ganda besarnya berbanding jumlah tentera Islam.

Namun, apabila mereka ketahui pasukan Rasulullah telah tiba di Khaybar pada waktu Subuh, mereka semua gementar ketakutan lalu bersembunyi disebalik kubu. Rasulullah dan Saiyidina Ali mengetuai pengepungan melawan kaum Yahudi ini.

Setelah berlakunya pertempuran yang dahsyat, akhirnya kemenangan berpihak kepada umat Islam apabila orang Yahudi menyerah kalah kerana sudah tidak mampu bertahan lagi dari dalam kubu.

Maka kini, apabila berlakunya pertelingkahan antara orang Islam melawan Yahudi Zionis, masyhurlah satu slogan berbunyi :-“خيبر, خيبر, يايهود! جيش محمد سوف يعود!”Khaybar, Khaybar, Wahai Yahudi! Tentera Muhammad bakal tiba!

Jemput follow penulis : https://instagram.com/khairiasyraf_17

RUJUKAN:– Pengenalan Hadis Musalsal oleh al-Musnid Syeikh Husni Ginting al-Langkati al-Azhari : https://www.facebook.com/muhammad.h.ii.12327– Sanad Hadis Musalsal Bi Lubs Burtulah dari al-Musnid Syeikh Yasin Isa al-Fadani : https://www.facebook.com/kurnia.ilham.31


Onagadori: Ayam Yang Paling Panjang Ekornya

Ayam baka Onagadori ini dipercayai terhasil akibat daripada mutasi genetik yang berlaku kepada baka ayam Shokoku. Dan sejarah baka ayam ini bermula ketika pertengahan Zaman Edo di Jepun, yakni sekitar tahun 1600-1868.

Ayam Onagadori ini dianggap sebagai baka yang paling istimewa diantara pelbagai lagi spesies atau baka ayam yang berasal dari Jepun.

Hal ini demikian kerana, dengan keadaan yang sesuai, ekornya itu tidak akan ditanggalkan, satu proses yang dikenali sebagai “moulting” atau bersalin bulu.

Selain itu, ia berkeupayaan untuk memanjang sepanjang hayat, mencapai 7 meter. Untuk makluman, ekor ayam Onagadori terpanjang yang pernah direkodkan adalah sepanjang 13.5 meter.

Sejarah Onagadori

Sejarah menceritakan kisah tentang seorang bangsawan dari keluarga Yamanouchi atau Yamauchi, yang memerintah wilayah Kochi di bahagian selatan Jepun mempunyai tentera yang topi dan tombaknya dihiasi dengan bulu ekor daripada ayam baka Onagadori, sama ada untuk memuliakan kehadiran Maharaja, atau diperagakan dalam perbarisan serta majlis istimewa.

Turut diceritakan bahawa, sekiranya tuan tanah atau peladang yang membela ayam baka Onagadori, kemudian menghantar bulu-bulunya yang istimewa itu sebagai hadiah kepada pemerintah, dia akan dikecualikan daripada dikenakan cukai.

Sehingga ke hari ini, topi dan tombak yang dihiasi oleh bulu ayam baka Onagadori masih boleh dilihat, menjadi koleksi muzium di Jepun.

Pada tahun 1952, baka ayam Onagadori ini telah diberikan status istimewa sebagai Khazanah Negara Jepun. Dan hari ini, baka atau spesies ayam ini dilindungi sepenuhnya oleh kerajaan Jepun.

Jumlah ayam Onagadori ini dianggarkan tinggal 250-1000 ekor sahaja. Dan ia dibiakkan dengan penuh penat lelah oleh pembiak baka, oleh kerana ayam ini memerlukan penjagaan istimewa yang rapi yakni sebuah sangkar dikenali sebagai “tombaku”.

Sangkar ini mempunyai tempat bertenggek yang tinggi untuk menggalakkan supaya ekor itu tumbuh lebih panjang, dan menjaga kecantikan bulu ekornya.


Memoir Seorang Geisha

Ya, saya tahu tajuk artikel ini kedengaran sama dengan sebuah filem yang pernah popular suatu masa dahulu memaparkan realiti di sebalik satu susuk yang menjadi misteri negara di matahari terbit. Memoir Of A Geisha lakonan mantap Zhang Zi Yi, Dato’ Micheal Yeoh dan juga Gong Li pastinya terbit di layar minda kita.

Tapi jangan risau, artikel ini bukanlah mahu mengulas mengenai filem itu sebaliknya membawa anda menyelami misteri Geisha yang seringkali disalah faham oleh orang ramai. Selepas sehari suntuk membuat bacaan di beberapa buah buku dan juga laman internet, saya datang dengan satu ayat yang akan memulakan pengembaraan kita mengenali susuk bernama

Geisha. Geisha bukanlah pelacur yang didakwa oleh segelintir orang sebaliknya Geisha ialah wanita yang diciptakan untuk menjadi hampir sempurna, demi melayan para lelaki, tetapi bukan melalui hubungan seks sebaliknya melalui ayat-ayat manis, layanan, tarian, bermain alat muzik, melukis, serta berpuisi. Geisha diciptakan untuk membuatkan lelaki merasakan seperti berada di syurga. Ya… itulah Geisha pada pandangan mata saya. Dalam erti kata lain, Geisha akan cuba melengkapi fantasi wanita yang sempurna yang terbayang dalam setiap minda lelaki.

Sejarah Geisha

Untuk menyelami bagaimana boleh lahirnya budaya Geisha dalam masyarakat Jepun ialah kita peru jejak pada lewat 600-an dahulu. Ketika itu, istilah saburuko iaitu bermaksud ‘gadis’ pelayan popular pada zaman itu. Dikatakan bahawa selain memberi khidmat layanan, terdapat Saburuko menawarkan khidmat seks kepada pelangan.

Ketika pusat pemerintahan monarki Jepun bertukar ke Kyoto, kota ini mula menjadi tempat mula bercambahnya budaya Geisha. Kota ini menjadi rumah kepada para bangsawan yang begitu obses dengan kecantikan-kecantikan para gadis. Penari wanita yang menari persis seorang lelaki mula muncul yang dipanggil sebagai Shirabyoshi.

Budaya asal masyarakat Jepun ketika itu di mana seks sangat digalakkan dan seorangsuami tidak perlu kekal setia pada si isterinya. Kedudukan wanita dalam masyarakat Jepun adalah sekadar seorang ibu dan pengurus rumah. Kalau lelaki mahu mencari keseronokan seks dan menikmati sisi romantik kaum perempuan, maka mereka perlu ke rumah pelacuran.

Ketika itu juga Keshogunan Jepun mula membina sebuah kuarters yang khas untuk aktiviti-aktiviti pelacuran. Sebarang aktiviti pelacuran luar dari kuarters tersebut adalah dilarang. Kuarter ini digelar sebagai Yukaku dan dalam Yukaki ketika itu terdapat kelas-kelas pelacur tersendiri. Kelas yang tertinggi jatuh kepada Tayuu yang perananya hampir sama seperti Geisha hari ini. Mereka akan mempersembahkan tarian erotik, di samping melayan pelangan mereka dengan cara terbaik mungkin, memberi kepuasa yang maksimum.

Pada abad ke-18 ialah permulaan kepada lahirnya kepada budaya Geisha. Yukaku yang dibina oleh Keshogunan Jepun pada abad ke-16 ini menjadi tempat lahirnya benih-benih Geisha. Rumah pelacuran ini bukan sahaja menjadi tempat yang menawarkan seks, tetapi lebih dari itu. Hiburan seperti tarian, nyanyian dan mainan alat muzik dari wanita-wanita yang mendiami Yukaku turut ditawarkan. Waktu itu ini,. Yukaku terkenal dengan pelacur kelas tinggi yang dinamakan sebagai oiran. Ketika inilah lahirnya Geisha lelaki yang ditugaskan untuk menghiburkan para pelangan mereka sementara pelangan menunggu kehadiran Oiran.

Siapa tahu, dari kemunculan Geisha dari kaum lelaki itu, di dalam Yukaku juga, mula timbul geisha dari kalangan wanita. Antara orang wanita pertama yang memanggil diri mereka sebagai Geisha ialah seorang bekas pelacur daripada Fukagawa dan bekas pelacur ini telah membina nama, sehinggakan ramai gadis-gadis memilih untuk terjun ke dalam bidang Geisha.

Geishah kemudiannya menjadi ancaman kepada rumah pelacuran. Kerana geisha bukanlah sebahagian dengan rumah pelacuran, orang-orang menjalankan rumah pelacuran tidak mendapat wang daripada gaji geisha.

Dalam usaha untuk mengurangkan populariti geisha dan menaikkan kembali Oiran, kerajaan menetapkan peraturan yang ketat untuk geisha berkaitan gaya mereka berpakaian, bagaimana dan di mana mereka boleh melayan dan masa yang mereka boleh bekerja. Mereka tidak dibenarkan untuk menawarkan khidmat seks dan tidak boleh dilangan secara perseorangan. Malangnya langkah ini tidak mengurangkan permintaan pada Geisha sebaliknya menjadikan Geisha lebih diidamkan berbanding Oiran.

Lalu pada penghujung 1800, Geisha mula diiktiraf sebagai sebuah kerjaya. Pada saat itu juga pelacur Oiran mula kehilangan popularitinya. Orang mula mengalihkan perhatian pada Geisha. Rumah-rumah Geisha mula tumbuh seperti cendawan selepas hujan sebelum berkubur seketika ketika Perang Dunia Kedua melanda Jepun.

Sedikit Perihal Geisha

Terdapat setiap peringkat dalam kehidupan Geisha dan setiap peringkat akan diulas saya satu persatu dalam bahagian ini. Dengam memahami setiap peringkat ini, maka akan anda mendapat sedikit gambaran tentang bagaimana kehidupan para Geisha dan budaya mereka.

1. Shikomi

Ini adalah fasa terawal dalam kehidupan seorang Geisha. Ianya terjadi pada anak-anak kecil yang menjadi mangsa keluarga yang berhutang pada seseorang sehingga terpaksa dijual pada rumah-rumah Geisha yang dipanggil sebagai okiya. Mereka harus bekerja di Okiya untuk membayar kembali hutang. Dalam fasa ini, anak-anak kecil ini akan dilayan seperti hamba. Mereka akan dipaksa membuat kerja rumah seperti mencuci, memasak dan seumpama dengannya. Tetapi ada juga yang sukarela datang ke okiya kerana memasang impian untuk menjadi seorang Geisha.

2. Mideshahi

Selepas diterima sebagai Maiko, yang dipanggil sebagai geisha pelatih, maka mereka harus mencari one-san iaitu kakak angkat yang berfungsi sebagai mentor sepanjang karier sebagai seorang Geisha. One-San tidak semestinya datang dari okiya yang sama, sebaliknya boleh datang dari pelbagai tempat.

Seorang Maiko akan melakukan debut pertamanya dalam upacara yang dipanggil sebagai Mideshahi. Ketika itu, seorang Maiko akan diberikan nama oleh kakak angkat mereka. Lalu mereka akan menjalankan upacara yang dipanggil sebagai San-san-kudo yang melibatkan termeterai hubungan antara seorang Maiko dengan kakak angkatnya. Selepas upacara itu, akan ada sebuah parti diadakan untuk meraikan Maiko.

3. Miranai

Selepas upacara Mideshahi, maka seorang Maiko akan mula mengikut kakak angkatnya ke tempat kerja. Pada fasa Miranai ini, seorang Maiko akan memerhati bagaimana kakak angkatnya yang berpengalaman bekerja. Dalam masa yang sama juga, Maiko akan mula didedahkan klien-klient yang berpotensi pada masa yang akan datang.

4. Mizuage

Fasa Mizuage dalam kehidupan seorang Maiko inilah yang mencetuskan perdebatan sama ada Geisha seorang pelacur ataupun tidak. Tidak seperti pada zaman dahulu, Geisha hari ini dilarang untuk menjual tubuh mereka, sebaliknya menjual kemahiran mereka melayani pelangan. Tetapi… untuk seorang Maiko menjadi Geisha, dia harus merasai fasa yang dipanggil sebagai Mizuage.

Sekejap… apa itu Mizuage? Sebenarnya Mizuage ini adalah dimana para Maiko akan dilelong di kalangan orang kaya untuk melakukan seks. Dara yang dimiliki oleh seorang Maiki akan menjadi rebutan dan siapa dengan tawaran tertinggi akan memiliki Maiko yang perawan. Selepas mengharungi proses ini, barulah seorang Maiko mula memasuki fasa Geisha.

5. Erikae

Ini ialah upacara di mana Maiko mula menjadi Geiko atau Geisha. Dalam upacara ini, Maiko akan menukarkan kimono furisode kepada kosode. Anda boleh baca artikel saya tentang Kimono kalau mahu mengetahui lebih dalam tentang perbezaan dua kimono ini. Dalam masa yang sama, Maiko akan menukarkan koler kimono dari merah ke putih. Ini juga petanda bahawa dia bukan lagi gadis tetapi wanita.

6. Hiki-Iwai

Ini ialah fasa terakhir dalam hidup seorang Geisha. Apabila seorang Geisha tiba-tiba mahu berkahwin, ataupun sudah tua dan tidak mampu meneruskan kerja sebagai seorang Geisha, maka dia akan bersara.

Geisha Dan Kisah Cintanya

Seorang Geisha sebenarnya sangat-sangat dilarang untuk jatuh cinta. Namun ketetapan alam, siapa yang tahu. Maka, apabila seorang Geisha jatuh cinta dengan seseorang, dan mahu berkahwin dengannya, maka Geisha harus bersara dari kariernya. Itupun selepas semua hutang-hutangnya habis dilangsaikan pada Okiya tempat dia berkhidmat.

Seorang Geisha juga boleh mendapatkan Danna. Danna ini kiranya seorang lelaki yang sanggup untuk memeterai hubungan dengan Geisha dan membiayai kerjaya Geisha seumur hidup sebagai seorang pelayan. Akan ada upacara perkahwinan antara Danna dan Geisha. Kita boleh ibaratkan bahawa Danna ini seperti suami kepada Geisha, tetapi tidak mempunyai hak seperti seorang suami ke atas isteri antara Danna dan Geisha.

Seorang yang sudi menjadi Danna kepada Geisha haruslah seorang yang benar-benar kaya kerana kehidupan harian seorang Geisha sangatlah tinggi tanggungannya. Dengan solekan, pakaian dan seumpama dengannya. Ada Danna yang dilaporkan jatuh bankrap kerana menangung kehidupan seorang Geisha. Seorang lelaki yang dah berkahwin pun boleh mengambil Geisha dan menjadi Danna mereka.

Sebab itu kebanyakan Geisha memilih untuk bersara dari kerjaya seorang Geisha sewaktu berjumpa dengan lelaki yang mereka cintai sepanjang karier Geisha, mereka akan bersara dari kerjaya mereka. Ini kerana bukan semua lelaki mampu menangung kehidupan seorang Geisha.


Casanova: Lagenda Lelaki Buaya Darat Paling Agung Dalam Sejarah Cinta

Kalau sebut casanova, apa korang bayangkan? Mesti terbayang lelaki playboy yang pantang jumpa awek cun, mesti nak try.

Tau tak, casanova ni sebenarnya nama orang. Giacomo Giralamo Casanova. Kalau korang ingat dia ni artis popular macam yang selalu keluar Berita Hairan, korang silap. Jangan terkejut, Casanova ni penulis tau! Penulis sejarah lagi.

Dia pernah tulis berjilid-jilid buku sejarah Poland, terjemahan Iliad. Dekat timur Poland wujud komuniti Slavik. Autobiografi dirinya sendiri pun sempat dia siapkan: Historire de ma vie. Memoir ini memuatkan 50 tahun pertama umur hidup Casanova.

Dia takleh tidur kalau tak menulis. Dekat istana Dux di Bohemia, Casanova kata, “Bila aku tidak tidur, aku kan bermimpi. Dan bila aku penat bermimpi, aku akan menulis. Lepas aku baca balik apa yang aku tulis, banyak yang aku sendiri tak puas hati dengan apa yang pen aku muntahkan.”

Jadi lepas ni, hati-hati ya dengan penulis sejarah!

Skil apa yang membuatkan Casanova power ngurat perempuan. Buaya bukan sebarang buaya, ni buaya Bujang Senang ni. Petik je jari, 10 yang mari. Kalau kita baca, benda ni ada kaitan dengan cara Casanova membesar.

Walaupun besar tak jadi artis, Casanova adalah anak seni. Literally pasal mak bapak dia terlibat dengan seni teater. Bapaknya, Gaetano Casanova berpindah ke Venice dan jatuh cinta dengan pelakon remaja bernama Zanetta Farussi yang 11 tahun lebih muda. Diorang berdua kahwin dan tinggal kat rumah belakang teater San Samuele. Kira dekat dah dengan tempat kerja. Teater belakang rumah je, hari-hari berlakon.

Masa dia kecik, Casanova pernah sakit. Hidung dia menitis darah. Jadi mak dia bawa berjumpa dengan sorang dukun (une sorciere) perempuan. Zaman ni, sape je amalkan black magic boleh dihukum mati. Mak dia minta rahsiakan benda ni. Apa dukun tu buat? Casanova dikunci salam sebuah peti magic sambil dukun tu baca jampi serapah. Habis je dia dikeluarkan dari peti, dukun tu sapu minyak. Magic betul, sakit Casanova jadi baik. Hidung berdarah terus berhenti.

Dari pengalaman masa kecilnya ini, dia mengenal dunia lakonan dan mistik yang bakal mempengarusi usia dewasanya. Teater mengajarkannya sandiwara dan magic mengajarkannya ilusi. Dua seni terhebat memikat anak dara juga janda.

Setelah bersekolah di Padua, merantau ke Dresden dan masuk universiti Kristian, dia pulang ke kampung halamannya sebagai seorang Abbot. Bahasa mudah, lebih kurang paderi gareja la. Ya, anda tak salah baca. Pencinta wanita ni dulu pernah jadi orang agama! Kerjayanya sebagai Abbot di gereja San Samuele membuat dia disegani. Orang pun lagi respect dia. Macam tok imam masjid la. Umurnya masa ni baru 16 tahun.

Pasal membesar dekat teater, Casanoca juga pandai bercakap penuh dramatik dan retorik. Ni skill yang dia belajar dari mak ayahnya berlakon teater. Jadi setiap syarahan agama Casanova, mesti sedap dengar. Lagi satu, dia siap hafaz puisi Horace yang berbicara tentang cinta dan falsafah. Memang sembang kemas la!

Walaupun dari kelas pertengahan, etika dia high class. Casanova bukan asal orang senang, tapi dia boleh masuk dengan orang kaya. Kota Venice sebenarnya ada jurang kelas miskin-kaya. Tapi, walaupun beza B40 dengan T20, diorang saling memerlukan dan bersosial kat jalanan. Orang senang atau susah pun makan benda sama, macaroni, ikan goreng, sup belut dan makanan laut.

Paradox Venice: komuniti ini mengagungkan bangsawan padahal bergantung dengan titik peluh orang susah dan inisiatif dari orang kaya (bourgeoise). Kalau zaman sekarang ada BR1M, di Venice orang kaya akan sponsor hidup orang susah yang dia suka. Jadi tak semua orang senang yang bukan main sombong tu, memang kaya dengan duit sendiri. Boleh jadi duit tan sri mana ntah. Dengan budaya sosial macam ni, ada peluang B40 naik jadi T20 kalau dapat sorang orang kaya yang sponsor hidup dia. Casanoca tunggu je peluang ni!

Satu hari, dia ambil keputusan, “Aku nak berhenti kerja gereja.” Dia pun letak jawatan Abbot. Casanova buat confession, “cinta aku berbahaya, kerana tumbuh darinya dua skandal cinta, yang mewujudkan banyak lagi skandal. Sebab ni aku dah tak sesuai bertugas kat gereja.”

Well, at least Casanova tak tunggang agama untuk menggoda ukhti.

Masa kecilnya di teater dan masa remaja di gereja menjadikan perwatakannya unik. Dia mahir bersandiwara dan yakin bercakap-cakap dengan sesiapa saja. Mungkin ada orang yang menggeletar kalau bercakap dengan perempuan cantik. Tapi tidak bagi Casanova. Skill dia berlakon dan pengalamannya ceramah agama menjadikan lidah Casanova manis bak cherry dan bibirnya lazat bak tebu!

Poland ni sebenarnya terletak dalam blok Slavik. Bahasa Poland itu sendiri bahasa Western Slavic. Kalau korang berminat nak tahu pasal Slavik, inilah masanya nak baca buku HUJAN EMAS DI TANAH SLAVIK: https://bit.ly/slavikshopee


Saintis Jumpa Fosil Ulat Gonggok Sebesar Kereta

Agak seram kan? Tapi inilah penemuan sebenar yang saintis temui. Dan kalian harus bersyukur kerana tidak lahir pada fasa Carboniferous (sekitar 359 juta tahun lalu) yang penuh dengan serangga gergasi.

Fosil ulat gonggok yang berusia 326 juta tahun dulu ini ditemui di timur laut England dan ulat ini adalah ulat gonggok terbesar yang pernah ditemui. Panjang fosil ulat ini kira-kira 2.7 meter dan beratnya ialah sekitar 50 kilogram. Maka fosil ini besarnya seperti sebuah kereta.

Fosil ulat gonggok itu sebenarnya dari genus Arthropleura dalam keluarga arthropod yang telah sekian lama pupus. Genus ini jugalah adalah kumpulan yang terdiri dari ulat gonggok gergasi. Menurut saintis Bumi bernama Neil Davies dari University of Cambridge di UK, penemuan fosil ini adalah kebetulan yang menakjubkan.

Ia ditemui secara tidak sengaja oleh bekas pelajar kursus PhD apabila kepingan batu merekah sehingga terpaparnya fosil ulat tersebut. Seramai 4 orang diperlukan untuk mengalihkan batu yang terdiri dari fosil itu.

Penemuan fosil ini juga menjadi kunci dalam memahami bagaimana keadaan kepulauan Britain pada zaman dulu. Ketika fasa Carboniferous, kedudukan kepulauan ini berada hampir dengan garisan equator dan ulat gonggok biasanya menetap di kawasan tersebut. Jadi kehadiran genus Arthropleura bersesuaian dengan keadaan kepulauan Britain dahulu.

Sebelum penemuan ini, Jerman dahulu menemui dua fosil genus Arthropleura ini namun saiznya lebih kecil. Kajian dahulu menunjukkan haiwan invertebrata ini biasa hidup di kawasan paya yang sejuk di mana terdapat banyak tanah gambut.

Ramai saintis cuba merungkai kenapa spesis Arthropleura pada fasa Carboniferous berbadan gergasi. Terdapat beberapa teori yang membenarkan tubuh badan ulat gonggok sedemikian rupa. Antaranya ialah kepenatan oksigen yang tinggi menggalakkan haiwan ini memerlukan organ pernafasan yang besar untuk bernafas.

Namun, kepekatan oksigen di atmosfera pada fasa akhir Carboniferous dan Permian (298 juta tahun dulu) hanyalah 23 peratus, hanya tinggi sedikit dari kepekatan oksigen di atmosfera pada abad kini iaitu sebanyak 21 peratus. Jadi teori ini tidak diterima.

Kemudian, muncul teori kedua iaitu amalan diet ulat gonggok Arthropleura yang besar dan persekitaran yang kekurangan pemangsa. Tentang diet, pengkaji tidak pasti apakah diet yang haiwan ini makan tetapi mereka mengandaikan bahawa spesis ulat gonggok ini ialah pemangsa teratas, sebaris dengan haiwan karnivor seperti harimau dan singa yang memakan haiwan reptilia kecil dan haiwan invertebrata lain.

Spesis Arthropleura pupus ketika masuk fasa Permian selepas hidup selama 45 juta tahun dulu. Saintis hanya mampu jangkakan bahawa telah wujud reptilia berbadan besar yang sedang ‘menguasai’ dunia sehingga membawa kepada kepupusan ulat gonggok gergasi.

Berbalik kepada fosil Arthropleura di England, fosil ini berkemungkinan berasal dari kawasan berbukit, kemudian jatuh akibat tanah runtuh, hingga ke dasar sungai. Hujah ini dibuktikan dengan kehadiran pasir yang meliputi fosil ulat gonggok ini

Menurut Davies, penemuan fosil ulat gonggok gergasi adalah penemuan yang menakjubkan kerana jarang fosil ditemui dalam keadaan yang lengkap. Kebanyakan fosil haiwan Invertebrata ditemui dalam keadaan yang tidak lengkap.

RUJUKAN:

Nield, David. 22 December 2021. Shocking Fossil Reveals Car-Sized Millipedes Scuttled on Earth 326 Million Years Ago. Science Alert.


Kejatuhan Singapura Ke Atas Jepun, Kekecewaan Terbesar Churchill

Sehingga berbulan lamanya, Winston Churchill masih lagi mengeluh apabila bercerita tentang Singapura dan kejatuhannya.

‘Gibraltar Timur’ kebanggaannya, yang sepatutnya lengkap dengan pertahanan serupa istana, dengan Selat Tebrau sebagai ‘moat’ dan meriam lengkap mengacu ke lautan, tidak sepatutnya mudah jatuh ke tangan Jepun dalam masa hanya seminggu.

Itupun selepas berm4ti-m4tian dipertahan 2 kompeni Askar Melayu. Awal lagi ketika mengetahui Jepun sudah berada di Indo-China, Churchill dah mengalih perhatian dia ke Far East, iaitu Malaya.

Seawal Mac 1941, beliau berjaya memintas utusan surat antara H*tler dan Matsuoka, Menteri Luar Jepun tentang penjarahan Jepun ke selatan Asia.

Churchill juga saling berhubung telegram dengan Jeneral Sir Archibald Wavell, Panglima Besar ABDACOM tentang persiapan menghadapi Jepun sebelum ketibaan tapak kaki mereka di Nusantara.

Malangnya hanya pada 16 Januari 1942, Wavell membalas telegram tersebut dengan jawapan paling meresahkan Churchill,

“Saya dah berbincang berkenaan pertahanan Singapura, dan bertanya berkaitan rancangan lengkapnya. Sehingga kini (16/1/1942), segala rancangan hanyalah mengarah ke menahan ser4ngan laut dari arah Johor, tanpa sebarang kubu pertahanan dibina sebaiknya di utara pulau (Singapura) untuk mencegah kemaraan, namun ada pelan untuk meletupkan tambak (Causeway)”.

Wavell menambah lagi, “meriam yang terdapat di pulau boleh diacu ke pelbagai arah, tetapi tidak sesuai untuk taktik lawan-bateri (counter-battery). Tak dapat menjamin untuk menguasai per4ng walaupun dengan adanya ia (meriam tersebut.”

Remuk hati Churchill ketika membaca telegram tersebut pada pagi 19 Januari. Betapa segala jangkaan beliau merosot sama sekali.

Ingatkan dengan Semenanjung Malaya yang penuh dengan hutan tebal, serta 100,000 anggota siap sedia di atas pulau, Singapura mampu bertahan sebaiknya.

Menambah kecewa, panglima-panglima yang ada di Malaya semacam tiada persiapan langsung bagi menghadapi kemaraan Jepun, malah tak disebut pun berkenaannya ketika Jepun dah pun berada di utara Thailand.

PM British selepas itu menghubungi Jeneral Ismay, penasihat pertahanannya berkenaan kecamuk tersebut. Churchill mengarahkan Ismay, rancangan rapi perlu dilaksanakan serta merta, agar Singapura takkan jatuh. Antara arahan Churchill termasuklah:

– Singapura perlu dipertahankan sehingga ke titisan dar4h terakhir, segala pos dan kedudukan perlu dipertahankan sehingga tiada apa yang tinggal.

– Singapura akan menjadi ‘citadel’ atau benteng, tanpa sebarang serah kalah, dan setiap anggota dan pegawai takkan ke mana-mana selain dari tempat masing-masing, sehingga m4ti.

Kekecewaan jelas terserlah di muka Churchill ketika itu, cerita Ismay. Malah Ismay dimarahi beliau, “kamu mesti tahu keadaan Singapura yang menyedihkan ketika kamu berada di dalam Jawatankuasa Pertahanan Diraja (Committee of Imperial Defence). Kenapa saya tak diberi amaran (berkenaan ini)?”

3 Februari, Churchill menghadap sembah King George VI melalui upacara makan tengahari mingguan sambil berbincang tentang Singapura. Kemarahan Churchill tentang kelemahan koloni timur jauh itu jelas terpampang sehingga Raja sendiri menulis di dalam diarinya:

“Churchill begitu risau berkenaannya yang pada hematnya, Singapura sebenarnya mampu bertahan dengan pertahanan yang boleh dibina oleh trup di sana sendiri! Paling ditakutinya ialah pengeb0man dari udara.”

Dan akhirnya, tanggal 15 Februari, sehari selepas syahidnya Lt Adnan Saidi, Singapura menyerah kalah dari tangan AE Percival ke Yamashita, dengan 16 ribu askar British, 14 ribu askar Aussie, 32 ribu askar India dan beberapa puluh askar Melayu di belakangnya. Ramai kan?

Mana tak Churchill kecewa.

Kenyataan akhbar Winston Churchill jelas melampiaskan betapa hampanya beliau. “Saya bercakap kepada anda semua, rakyat British di bawah bayang kekalahan peper4ngan yang berat dan jauh. Ini adalah kekalahan British dan naungan Dirajanya. Singapura sudah jatuh.”

Kedukacitaan Churchill terhadap jatuhnya Singapura sampai terekod di dalam jurnal doktornya, Moran.

Moran menulis, “walaupun beliau bersedia dengan kemungkinan kekalahan di timur jauh, kejatuhan ‘kota pertahanan’ tersebut masih melukakan hati beliau. Beliau kekal dengan parut kekalahan tersebut di mindanya.”

Malah Moran merekod, selepas berbulan-bulan, ketika Churchill baru keluar dari tandas sambil mengeringkan badan, terbit ayat di mulutnya, “Saya masih kecewa dengan Singapura.”

Semoga menjadi teladan kepada pemimpin di luar sana, betapa jangkaan yang terpasak di minda tak semestinya benar dan mengikut kehendak kita. Sentiasalah ambil langkah berjaga-jaga, dan bersedia dengan senario terburuk pernah ada.

*Al-Fatihah buat Lt Adnan Saidi, Hero Malaysia Pertama.

RUJUKAN:

1. Churchill and the Fall of Singapore. https://winstonchurchill.org/publications/finest-hour/finest-hour-169/churchill-and-the-fall-of-singapore/


PK Menempelak Penunggang Agama

Saya baru sahaja menghabiskan filem PK. Sebenarnya saya nak sangat melihat selepas melihat filem ini mendapat komentar positif daripada rakan-rakan saya. Filem ini sebenarnya sedang membawa anda untuk memikirkan kembali pegangan dan pandangan anda tentang tuhan dan agama. Sangat provokatif kepada mereka yang tidak pernah terlibat dalam soal teologi, perbincangan agama dan ketuhanan.

Ramai orang yang menolak untuk menonton filem ini dengan alasan bahawa filem ini membawa agenda pluralisme. Tetapi pada pandangan saya, tempias pluralisme itu yang memang sebati dengan budaya India dapat dilihat seperti percintaan seorang lelaki beragama Islam dan wanita beragama Hindu.

Apa-apa pun, kita tinggalkan persoalan itu kerana ada perkara yang lebih besar yang cuba dibawa oleh filem ini ialah mengkritik mereka yang menggunakan AGAMA dan TUHAN untuk kepentingan masing-masing, seperti kapitalis dan nafsu.

Filem ini seolah-olah cuba menggambarkan kepada kita bahawa segala masalah yang sedang melarat di dunia seperti kemiskinan, korupsi dan seumpama dengannya masih lagi belum selesai kerana agama-agama di dunia digunakan hanya demi kepentingan masing-masing oleh orang-orang agama mereka.

Apa yang saya nampak melalui pandangan saya, antara yang dikritik ialah ritual-ritual di dalam agama-agama yang wujud di dunia tidak langsung membawa kepada kebaikan masyarakat.

Ini dapat dilihat seperti babak di mana Amir Khan mempertikaikan mengapakah kita harus memandikan patung-patung yang membentuk tuhan atau ritual tertentu yang tidak masuk akal menjadi perantaraan antara manusia dan tuhan dengan air susu misalnya, dan bukankah lebih baik susu itu diberikan kepada mereka yang memerlukan daripada dibazirkan? Betapa mereka kebuluran diseluruh dunia lebih memerlukannya daripada patung tersebut. Mengapakah apabila mahu menyelesaikan sebuah masalah, maka tuhan menyuruh para pengganutnya melakukan sesuatu yang tidak masuk akal.

Kemudian, filem ini menyimpulkan bahawa segala masalah-masalah yang melanda dunia ini kerana ia datang dari manusia-manusia yang mencipta Tuhan. Mereka menunggang nama TUHAN untuk membodohkan para manusia. Watak lelaki botak gemuk (lupa nama dia) ditonjolkan sebagai contoh manusia yang mencipta TUHAN sehinggakan matlamat agama dan tuhan untuk membawa kebaikan kepada manusia tidak kesampaian.

Saya melihat bahawa filem ini cuba menunjukkan kepada kita bahawa agama pada hari cuba digambarkan sebagai sebuah agama penuh ritual sahaja dan alat para manusia yang mendakwa wakil tuhan untuk memenuhkan poket mereka.

Agama tidak lagi langsung dipandang sebagai sebuah sistem kehidupan, ianya hanya melibatkan perkara-perkara spiritual sahaja. Dan atas sebab itulah, filem ini menyimpulkan bahawa dunia hari ini penuh dengan pelbagai keburukan kerana masalah ini. Agama digambarkan sebagai hanyalah sebuah ritual spiritual dalam kehidupan oleh para pencipta tuhan.

Namun, saya sebagai seorang Islam, saya memandang filem ini, sambil saya cuba mencipta hujah untuk menjawab persoalan yang d lontarkan oleh filem ini.

Saya ambil satu contoh persoalan. Persoalan seperti kemiskinan dan kefakiran yang berleluasa di dunia sebenarnya dapat dirungkai andai menerapkan sebuah sistem yang dipanggil sebagai sistem zakat dan menghapuskan riba. Ini yang dibawa oleh agama Islam.

Saya melihat lagi filem ini membawa isu berkenaan manusia dikatakan mencari TUHAN dan menyuruh TUHAN menyelesaikan masalah mereka. Namun, hakikatnya dunia ini masih dalam keadaan yang tidak pernah berubah. Yang dipersalahkan adalah manusia yang mencipta TUHAN

Mengulas mengenai persektif ini dari sudut pandangan saya, sebenarnya TUHAN sudah lama memberti jalan kepada mereka sejak ribuan tahun yang lalu melalui para nabinya.

Dalam Islam, sistem yang lengkap berkaitan dengan kehidupan ditunjukkan kepada umat Islam. Jawapan kepada semua persoalan yang dibawa dalam filem ini menurut saya adalah sebenarnya kerana manusia tidak memandang agama sebagai SEBUAH SISTEM KEHIDUPAN!

Mungkin saya tidak tahu mengenai agama lain, tetapi dalam Islam, dari cara anda membuka mata, sehinggalah kepada anda bertani, meniaga, berpolitik, semuanya ada manual khas untuk pengganutnya. Yang menjadi persoalan, apakah pengganutnya mematuhi atau tidak manual itu?

Persoalan seperti:

“Tuhan, di manakah engkau? Mengapakah dunia ini penuh dengan pelbagai masalah? Mengapakah engkau membisu?”

Harus dijawab dengan:

“Bukankah tuhan sudah menurunkan para pemberi ingatannya pada suatu masa dahulu. Sebuah sistem yang lengkap dibawa dari langit untuk kalian. Yang menjadi persoalan bukan salah TUHAN, tetapi salah kalian mematuhi atau tidak manual dari TUHAN”

Tapi ya, mungkin kita boleh salahkan “para pencipta tuhan” ini. Mereka tidak membawa kepada para pengikut mereka tentang ajaran sebenar yang dibawa oleh agama yang dianuti. Atau kita juga boleh panggil para pencipta TUHAN ini dengan gelaran penunggang agama yang lebih terkenal dalam masyarakat kita.

Contohnya, pak ustaz yang menunggang nama agama untuk melariskan produk mereka. Para penjual produk makanan dan suplement yang menjual “pemakanan sunnah” dan melawan perubatan moden atas nama “agama” demi memastikan produk-produk jualan mereka terjual.

Anda penunggang agama yang saya maksudkan adalah golongan yang filem PK lakonan Amir Khan ini nak tampar sebenarnya…


Terowong Rahsia Perang Klang Di Bawah Menara Kuala Lumpur

Sebuah terowong dipercayai berusia ratusan tahun yang jaraknya dari Bukit Nanas hingga ke Sungai Klang ditemui. Terowong sepanjang 10 meter itu telah ditemui oleh seorang kontraktor yang diupah oleh Dewan Bandaraya Kuala Lumpur untuk membaikpulih cerun yang runtuh pada Mei 2013.

Dipercayai dulu terowong ni sebahagian daripada jaringan terowong yang hilang ditelan masa dan pembangunan di kawasan berkenaan. Kaum Mendailing menggunakan terowong sempit itu sebagai laluan rahsia ketika berlangsungnya Perang Saudara Selangor pada 1868 hingga 1871.

Masyarakat Mandailing mendiami bukit yang dahulunya dikenali sebagai Bukit Gombak pada pertengahan kurun ke-19. Dahulu di sinilah letaknya Bagas Godang (Rumah Besar) dan juga kubu pertahanan Raja Asal, pemimpin perang kaum tersebut.

Raja Asal dan orang-orangnya menanam pokok nanas di sekeliling kubu pertahanan tersebut. Tujuannya supaya pokok nanas menjadi penghalang kepada musuh kaum Mandailing yang berkaki ayam. Terowong itu pula digunakan sebagai tempat menyimpan senjata, makanan dan juga harta benda, selain menjadi pos strategik apabila kaum Mandailing melancarkan serangan mengejut dan juga sebagai laluan menyelamatkan diri.

Penemuan ni mengukuhkan lagi beberapa cerita dan bualan mulut orang terdahulu tentang peperangan di puncak bukit itu selain wujudnya istana lama pernah dihuni oleh raja-raja Melayu.

Terowong ni dipercayai dibina oleh kudrat manusia yang menghuni Bukit Nenas sekitar 150 tahun dahulu dengan menggunakan alat tajam untuk mengorek lubang menjadi sebuah terowong. Hasil penemuan mendapati terowong itu dijadikan pintu belakang untuk keluar masuk menuju ke Sungai Klang dan lombong bijih timah di kawasan sekitar tersebut.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU, sekarang kami ada Jualan PASCA PBAKL dengan diskaun istimewa. Cepat klik dekat https://bit.ly/40FLVup